

























I PRIEDAS

PREPARATO CHARAKTERISTIKŲ SANTRAUKA



1.	VAISTINIO PREPARATO PAVADINIMAS

Ivacaftor Teva 150 mg plėvele dengtos tabletės


2.	KOKYBINĖ IR KIEKYBINĖ SUDĖTIS

Kiekvienoje plėvele dengtoje tabletėje yra 150 mg ivakaftoro.

Pagalbinė medžiaga, kurios poveikis žinomas
Kiekvienoje plėvele dengtoje tabletėje yra 173,6 mg laktozės (monohidrato pavidalu).

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė (tabletė)
Mėlynos, ovalo formos, plėvele dengtos tabletės (16,7 mm x 8,5 mm dydžio), kurių vienoje pusėje yra įspaudas „TV“, o kitoje „L15“.


4.	KLINIKINĖ INFORMACIJA

4.1	Terapinės indikacijos

Ivacaftor Teva skirtas:

· monoterapijai suaugusiesiems, paaugliams ir 6 metų bei vyresniems vaikams, sveriantiems 25 kg arba daugiau, sergantiems cistine fibroze (CF), kuriems nustatyta cistinės fibrozės membranų laidumą reguliuojančio baltymo (angl. cystic fibrosis transmembrane conductance regulator, CFTR) geno R117H mutacija arba viena iš vartų mechanizmo (angl. gating) (III klasės) mutacijų: G551D, G1244E, G1349D, G178R, G551S, S1251N, S1255P, S549N arba S549R, gydyti (žr. 4.4 ir 5.1 skyrius)  

4.2	Dozavimas ir vartojimo metodas

Ivacaftor Teva turi skirti tik gydytojai, turintys cistinės fibrozės gydymo patirties. Jei paciento genotipas nėra žinomas, prieš pradedant gydymą reikia tiksliu ir įteisintu genotipavimo metodu patvirtinti nurodytos mutacijos buvimą CFTR gene (žr. 4.1 skyrių). Su R117H mutacija nustatyto poli-T varianto fazę reikia nustatyti laikantis vietinių klinikinių rekomendacijų. 

Dozavimas 

Suaugusiesiems, paaugliams ir 6 metų bei vyresniems vaikams reikia skirti dozes, nurodytas 1 lentelėje. 

1 lentelė. Dozavimo rekomendacijos

	[bookmark: _Hlk211003457]Amžius/svoris
	Rytinė dozė
	Vakarinė dozė

	Ivakaftoro monoterapija

	6 metų ir vyresni, ≥ 25 kg
	Viena ivakaftoro 150 mg tabletė
	Viena ivakaftoro 150 mg tabletė



Rytinę ir vakarinę dozę reikia gerti su maždaug 12 valandų pertrauka, kartu su maistu, turinčiu riebalų (žr. „Vartojimo metodas“). 

Praleista dozė 

Jei praėjo 6 valandos arba mažiau nuo praleistos rytinės arba vakarinės dozės, pacientas turi būti informuotas išgerti ją kiek galima greičiau ir tada vartoti kitą dozę įprastu vartojimo laiku. Jei praėjo daugiau kaip 6 valandos nuo įprasto vartojimo laiko, pacientą reikia informuoti palaukti, kol ateis laikas vartoti kitą dozę įprastu laiku pagal grafiką.

Vartojimas kartu su CYP3A inhibitoriais 

Vartojant kartu su vidutinio stiprumo arba stipriais CYP3A inhibitoriais, reikia koreguoti ivakaftoro dozę, kaip nurodyta 2 lentelėje. Dozavimo intervalai turi būti keičiami atsižvelgiant į klinikinį atsaką ir toleravimą (žr. 4.4 ir 4.5 skyrius). 

2 lentelė. Dozavimo rekomendacijos, vartojant kartu su vidutinio stiprumo arba stipriais CYP3A inhibitoriais


	Amžius/ svoris
	Vidutinio stiprumo CYP3A inhibitoriai
	Stiprūs CYP3A inhibitoriai

	Ivakaftoro monoterapija

	6 metų ir vyresni, ≥ 25 kg
	Viena rytinė ivakaftoro 150 mg tabletė vieną kartą per para

Vakarinės ivakaftoro dozės vartoti nereikia.
	Viena rytinė ivakaftoro 150 mg tabletė du kartus per savaitę, su maždaug 3-4 parų pertrauka.  
Vakarinės ivakaftoro dozės vartoti nereikia. 



Ypatingos populiacijos 

Senyviems pacientams

Duomenų apie ivakaftoru monoterapija gydytus senyvus pacientus yra labai nedaug. Šiai pacientų populiacijai dozės koreguoti nereikia (žr. 5.2 skyrių). 

Pacientams, kurių inkstų funkcija sutrikusi

Pacientams, kuriems nustatytas lengvas arba vidutinio sunkumo inkstų funkcijos sutrikimas, dozės koreguoti nereikia. Pacientams, kuriems nustatytas sunkus inkstų funkcijos sutrikimas (30 ml/min. arba mažesnis kreatinino klirensas) arba galutinės stadijos inkstų liga, rekomenduojama vartoti atsargiai (žr. 4.4 ir 5.2 skyrius). 

Pacientams, kurių kepenų funkcija sutrikusi

Pacientams, kuriems nustatytas lengvas kepenų funkcijos sutrikimas (A klasė pagal Child-Pugh), dozės koreguoti nereikia. 
Pacientams, kuriems nustatytas vidutinio sunkumo kepenų funkcijos sutrikimas (B klasė pagal Child-Pugh) arba sunkus kepenų funkcijos sutrikimas (C klasė pagal Child-Pugh), ivakaftoro dozę reikia koreguoti taip, kaip nurodyta 3 lentelėje (žr. 4.4, 4.8 ir 5.2 skyrius).

3 lentelė. Dozavimo rekomendacijos pacientams, kuriems nustatytas vidutinio sunkumo arba sunkus kepenų funkcijos sutrikimas
	Amžius/svoris
	Vidutinio sunkumo
 (B klasė pagal Child-Pugh)
	Sunkus 
(C klasė pagal Child-Pugh)

	Ivakaftoro monoterapija

	6 metų ir vyresni, ≥ 25 kg
	Viena rytinė ivakaftoro 150 mg tabletė vieną kartą per parą





Vakarinės ivakaftoro dozės vartoti nereikia.
	Vartoti nerekomenduojama, nebent nauda būtų didesnė už riziką.

Jeigu vartojama, viena rytinė ivakaftoro 150 mg tabletė kas antrą parą arba rečiau, atsižvelgiant į klinikinį atsaką ir toleravimą.

Vakarinės ivakaftoro dozės vartoti nereikia. 


Vaikų populiacija

Ivakaftoro monoterapijos saugumas ir veiksmingumas jaunesniems kaip 1 mėnesio vaikams arba jaunesniems kaip 6 mėnesių vaikams, kurie gimė neišnešioti (mažiau kaip 37 savaičių gestacinio amžiaus) neištirtas. Duomenų nėra.  

Duomenų apie jaunesnius kaip 6 metų pacientus, kuriems nustatyta CFTR geno R117H mutacija, nepakanka. Turimi duomenys apie 6 metų ir vyresnius pacientus pateikiami 4.8, 5.1 ir 5.2 skyriuose.

Ivacaftor Teva tiekiamas tik 150 mg plėvele dengtomis tabletėmis. Todėl Ivacaftor Teva negalima skirti vaikams, kuriems reikalingos mažesnės nei visos 150 mg dozės. Tokiais atvejais reikėtų vartoti kitus ivakaftoro vaistinius preparatus, turinčius tokią galimybę.

Vartojimo metodas  

Vartoti per burną.

Pacientams reikia nurodyti nuryti visą tabletę. Prieš ryjant tablečių kramtyti, smulkinti ar laužyti negalima, nes šiuo metu nėra klinikinių duomenų, patvirtinančių kitus vartojimo metodus.

Ivakaftoro tabletes reikia vartoti su maistu, kuriame yra riebalų.

Vartojimo metu reikia vengti vartoti maistą ar gėrimus, kurių sudėtyje yra greipfrutų (žr. 4.5 skyrių).

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

4.4	Specialūs įspėjimai ir atsargumo priemonės

Į tyrimus 770-102, 770-103, 770-111 ir 770-110 buvo įtraukti tik tie CF sergantys pacientai, kuriems bent viename CFTR geno alelyje nustatyta G551D, G1244E, G1349D, G178R, G551S, S1251N, S1255P, S549N, S549R vartų mechanizmo (III klasės), G970R arba R117H mutacija (žr. 5.1 skyrių). 

Tyrime 770-111 dalyvavo keturi pacientai su G970R mutacija. Trims iš keturių pacientų chloridų kiekio prakaite tyrimo rezultato pokytis buvo < 5 mmol/l, šioje grupėje kliniškai reikšmingo FEV1 pagerėjimo po 8 gydymo savaičių nenustatyta. Klinikinio veiksmingumo pacientams su CFTR geno G970R mutacija nustatyti nepavyko (žr. 5.1 skyrių). 

II fazės tyrimo, kuriame dalyvavo CF sergantys homozigotiniai CFTR geno F508del mutacijos atžvilgiu pacientai, veiksmingumo rezultatai neparodė statistiškai reikšmingo FEV1 skirtumo per 16 gydymo ivakaftoru savaičių, lyginant su placebu (žr. 5.1 skyrių). Todėl šiems pacientams vien ivakaftoro vartoti nerekomenduojama. 

Tyrimo 770-110 metu mažiau teigiamas ivakaftoro poveikis nustatytas pacientams, kuriems nustatyta R117H-7T mutacija, susijusi su lengvesne liga (žr. 5.1 skyrių). 

Ivakaftoro negalima skirti derinant su tezakaftoru / ivakaftoru CF sergantiems pacientams, kurie yra heterozigotiniai F508del mutacijos atžvilgiu ir turi antrąją CFTR mutaciją, nenurodytą 4.1 skyriuje. 

Padidėjęs transaminazių aktyvumas ir kepenų pažeidimas 

Ciroze ir portine hipertenzija sergantiems pacientams, gydomiems ivakaftoru derinant su ivakaftoru / tezakaftoru / eleksakaftoru, nustatytas kepenų nepakankamumas, dėl kurio prireikė transplantacijos. Pažengusia kepenų liga (pvz., ciroze, portine hipertenzija) jau sergantiems pacientams šį vaistinį preparatą reikia skirti atsargiai ir tik tais atvejais, kai tikėtina, kad nauda bus didesnė už riziką. Jei skiriama šiems pacientams, pradėjus gydymą juos reikia atidžiai stebėti (žr. 4.2, 4.8 ir 5.2 skyrius). 

CF sergantiems pacientams dažnai būna vidutiniškai padidėjęs transaminazių (alanino transaminazės [ALT] arba aspartato transaminazės [AST]) aktyvumas kraujyje. Padidėjęs transaminazių aktyvumas kraujyje buvo pastebėtas kai kuriems pacientams, kuriems taikyta ivakaftoro monoterapija ir derinant su tezakaftoru / ivakaftoru arba ivakaftoru / tezakaftoru / eleksakaftoru. Pacientams, vartojantiems ivakaftorą derinant su ivakaftoru / tezakaftoru / eleksakaftoru, šis padidėjimas kartais buvo susijęs su tuo pat metu padidėjusia bendrojo bilirubino koncentracija. Todėl rekomenduojama visiems pacientams atlikti transaminazių (ALT ir AST) aktyvumo ir bendrojo bilirubino koncentracijos tyrimus prieš pradedant gydymą ivakaftoru, kas 3 mėnesius pirmaisiais gydymo metais ir po to kasmet. Visiems pacientams, kuriems anksčiau buvo kepenų liga arba padidėjęs transaminazių aktyvumas kraujyje, reikia įvertinti, ar nereikia dažniau atlikti kepenų funkcijos tyrimus. Reikšmingai padidėjus transaminazių aktyvumui kraujyje (pvz., pacientams, kurių ALT arba AST daugiau kaip 5 kartus viršija viršutinės normos ribą (VNR) arba ALT ar AST > 3 x VNR ir bilirubino koncentracija > 2 x VNR), reikia nutraukti vaistinio preparato vartojimą ir atidžiai stebėti laboratorinių tyrimų rezultatus, kol šie rodikliai normalizuosis. Kai normalizuosis padidėjęs transaminazių aktyvumas kraujyje, reikia apsvarstyti galimybę atnaujinti gydymą, atsižvelgiant į vartojimo naudą ir riziką (žr. 4.2, 4.8 ir 5.2 skyrius). 

Sutrikusi kepenų funkcija 

6 metų ir vyresniems pacientams, kuriems yra sunkus kepenų funkcijos sutrikimas, gydymas vienu ivakaftoru arba derinant su tezakaftoru / ivakaftoru nerekomenduojamas, nebent nauda būtų didesnė už riziką. Šių pacientų gydyti ivakaftoru kartu su ivakaftoro / tezakaftoro / eleksakaftoro deriniu negalima (žr. 3 lentelę 4.2 skyriuje ir 4.8 ir 5.2 skyrius). 

Šešerių metų ir vyresniems pacientams, kuriems nustatytas vidutinio sunkumo kepenų funkcijos sutrikimas, vartoti ivakaftoro kartu su ivakaftoro / tezakaftoro / eleksakaftoro deriniu nerekomenduojama. Galimybę skirti vaistinį preparatą reikia apsvarstyti tik tuomet, jeigu yra aiški gydymo būtinybė ir tikėtina, kad nauda bus didesnė už riziką. Jei vaistinis preparatas skiriamas, jis turi būti vartojamas atsargiai, sumažinus dozę (žr. 3 lentelę 4.2 skyriuje ir 4.8 bei 5.2 skyrius). 

Depresija 

Pacientams, vartojantiems ivakaftorą, dažniausiai derinant su tezakaftoru / ivakaftoru arba ivakaftoru / tezakaftoru / eleksakaftoru, ir pacientams, kuriems anksčiau buvo psichikos sutrikimų, vartojimo laikotarpiu nustatyta depresija (įskaitant mintis apie savižudybę arba bandymus nusižudyti), kuri paprastai pasireiškė per tris mėnesius nuo gydymo pradžios. 

Kai kuriais atvejais sumažinus dozę arba nutraukus gydymą simptomai susilpnėjo. Pacientus (ir globėjus) reikia įspėti, kad būtina stebėti, ar neatsiranda prislėgta nuotaika, minčių apie savižudybę arba neįprastų elgesio pokyčių ir, jeigu yra šių simptomų, nedelsiant kreiptis į gydytoją. 

Sutrikusi inkstų funkcija 

Pacientus, kuriems yra sunkus inkstų funkcijos sutrikimas arba galutinės stadijos inkstų liga, gydyti ivakaftoru rekomenduojama atsargiai (žr. 4.2 ir 5.2 skyrius). 

Mutacijos, kurių reagavimas į gydymą moduliatoriais nėra tikėtinas 

Tikėtina, kad pacientai, kurių genotipą sudaro dvi CFTR mutacijos, negaminančios CFTR baltymo (t. y., dvi I klasės mutacijos), nereaguos į gydymą CFTR moduliatoriais.
 
Klinikiniai tyrimai, kuriuose ivakaftoras / tezakaftoras / eleksakaftoras lyginamas su tezakaftoru / ivakaftoru arba ivakaftoru 

Klinikinių tyrimų, kurių metu būtų galima tiesiogiai palyginti ivakaftorą / tezakaftorą / eleksakaftorą su tezakaftoru / ivakaftoru arba ivakaftoru pacientams, neturintiems F508del variantų, neatlikta. 

Pacientai po organų transplantacijos 

CF sergančių pacientų, kuriems buvo atlikta organų transplantacija, gydymas ivakaftoru netirtas. Todėl vartoti pacientams, kuriems buvo atlikta organų transplantacija, nerekomenduojama. Informacija apie sąveiką su ciklosporinu arba takrolimuzu pateikta 4.5 skyriuje. 

Išbėrimo reiškiniai 

Išbėrimo reiškiniai vartojant ivakaftorą su ivakaftoro / tezakaftoro / eleksakaftoro deriniu buvo dažnesni moterims nei vyrams, ypač hormoninius kontraceptikus vartojančioms moterims. Negalima paneigti hormoninių kontraceptikų įtakos išbėrimo atsiradimui. Hormoninius kontraceptikus vartojančioms pacientėms, kurioms atsirado išbėrimas, reikia apsvarstyti galimybę laikinai nutraukti gydymą ivakaftoru derinant su ivakaftoru / tezakaftoru / eleksakaftoru ir hormoniniais kontraceptikais. Praėjus išbėrimui, reikia apsvarstyti, ar reikėtų atnaujinti gydymą ivakaftoru derinant su ivakaftoru / tezakaftoru / eleksakaftoru, bet be hormoninių kontraceptikų. Jeigu išbėrimas nesikartoja, galima apsvarstyti galimybę atnaujinti gydymą hormoniniais kontraceptikais (žr. 4.8 skyrių). 

Sąveika su vaistiniais preparatais 

CYP3A induktoriai 
Kartu vartojami CYP3A induktoriai reikšmingai sumažina ivakaftoro ekspoziciją, dėl to gali išnykti ivakaftoro poveikis. Todėl vartoti ivakaftoro kartu su stipriais CYP3A induktoriais nerekomenduojama (žr. 4.5 skyrių). 

CYP3A inhibitoriai 
Ivakaftoro, tezakaftoro ir eleksakaftoro ekspozicija padidėja, kai vartojama kartu su stipriais arba vidutinio stiprumo CYP3A inhibitoriais. Vartojant kartu su stipriais ar vidutinio stiprumo CYP3A inhibitoriais, reikia koreguoti ivakaftoro dozę (žr. 2 lentelę 4.2 skyriuje bei 4.5 skyrių). 

Vaikų populiacija 

Ivakaftoru ir deriniais, į kuriuos įeina ivakaftoras, gydytiems vaikams nustatyti neįgimti akies lęšiuko drumstumo / kataraktos atvejai, nedarę įtakos regėjimui. Nors kai kuriais atvejais buvo kitų rizikos veiksnių (pvz., kortikosteroidų vartojimas ir spinduliuotės poveikis), negalima atmesti galimos su gydymu ivakaftoru susijusios rizikos. Pacientams vaikams, kuriems pradedamas gydymas ivakaftoru, rekomenduojama atlikti pradinius ir kontrolinius oftalmologinius tyrimus (žr. 5.3 skyrių). 

Pagalbinės medžiagos, kurių poveikis žinomas 

Laktozė 
Šio vaistinio preparato sudėtyje yra laktozės. Šio vaistinio preparato negalima vartoti pacientams, kuriems nustatytas retas paveldimas sutrikimas – galaktozės netoleravimas, visiškas laktazės stygius arba gliukozės ir galaktozės malabsorbcija. 

Natris 
Šio vaistinio preparato tabletėje yra mažiau kaip 1 mmol (23 mg) natrio, t.y. jis beveik neturi reikšmės. 

4.5 Sąveika su kitais vaistiniais preparatais ir kitokia sąveika 

Ivakaftoras yra CYP3A4 ir CYP3A5 substratas. Ivakaftoras yra silpnas CYP3A bei P-glikoproteino (P-gp) inhibitorius ir potencialus CYP2C9 inhibitorius. In vitro tyrimai parodė, kad ivakaftoras nėra P-gp substratas. 

Vaistiniai preparatai, veikiantys ivakaftoro farmakokinetiką 

CYP3A induktoriai 
Vartojant ivakaftorą kartu su stipriu CYP3A induktoriumi rifampicinu, ivakaftoro ekspozicija (AUC) sumažėjo 89 %, o hidroksimetilivakaftoro (M1) – sumažėjo palyginti mažesniu laipsniu, nei ivakaftoro. Vartoti ivakaftoro kartu su stipriais CYP3A induktoriais, pvz., rifampicinu, rifabutinu, fenobarbitaliu, karbamazepinu, fenitoinu ir paprastųjų jonažolių (Hypericum perforatum) vaistiniais preparatais, nerekomenduojama (žr. 4.4 skyrių). 

Vartojant ivakaftorą kartu su vidutinio stiprumo ar silpnais CYP3A induktoriais, dozės koreguoti nerekomenduojama. 

CYP3A inhibitoriai 
Ivakaftoras yra jautrus CYP3A substratas. Vartojant kartu su stipriu CYP3A inhibitoriumi ketokonazolu, ivakaftoro ekspozicija padidėjo (matuojama kaip plotas po kreive [AUC]) 8,5 karto, o M1 – padidėjo palyginti mažesniu laipsniu, nei ivakaftoro. Vartojant kartu su stipriais CYP3A inhibitoriais, pvz., ketokonazolu, itrakonazolu, pozakonazolu, vorikonazolu, telitromicinu ir klaritromicinu, rekomenduojama sumažinti ivakaftoro dozę (žr. 2 lentelę 4.2 skyriuje ir 4.4 skyrių). 

Vartojant kartu su vidutinio stiprumo CYP3A inhibitoriumi flukonazolu, ivakaftoro ekspozicija padidėjo 3 kartus, o M1 – padidėjo palyginti mažesniu laipsniu, nei ivakaftoro. Pacientams, kartu vartojantiems vidutinio stiprumo CYP3A inhibitorius, pvz., flukonazolą, eritromiciną bei verapamilį, rekomenduojama sumažinti ivakaftoro dozę (žr. 2 lentelę 4.2 skyriuje ir 4.4 skyrių). 

Vartojant ivakaftorą kartu su greipfrutų sultimis, kurių sudėtyje yra vieno arba kelių komponentų, vidutiniškai stipriai slopinančių CYP3A, gali padidėti ivakaftoro ekspozicija. Gydymo ivakaftoru metu reikia vengti vartoti maistą ar gėrimus, kurių sudėtyje yra greipfrutų (žr. 4.2 skyrių). 

Galima ivakaftoro sąveika su nešikliais 

In vitro tyrimai parodė, kad ivakaftoras nėra OATP1B1 ar OATP1B3 substratas. In vitro ivakaftoras ir jo metabolitai yra krūties vėžio atsparumo baltymo (angl. breast cancer resistance protein, BCRP) substratai. Dėl jam būdingos didelės skvarbos ir mažos išsiskyrimo nepakitusia forma tikimybės nėra tikėtina, kad kartu vartojant BCRP inhibitorius pakistų ivakaftoro ir M1-IVA ekspozicija, o bet kokie galimi M6-IVA ekspozicijos pokyčiai neturėtų būti kliniškai reikšmingi. 

Ciprofloksacinas 
Vartojant ciprofloksaciną kartu su ivakaftoru, ivakaftoro ekspozicija nepakito. Vartojant ivakaftorą kartu su ciprofloksacinu, dozės koreguoti nereikia. 

Vaistiniai preparatai, kuriuos veikia ivakaftoras 

Ivakaftoro vartojimas gali padidinti sisteminę vaistinių preparatų, kurie yra jautrūs CYP2C9 ir (arba) P-gp ir (arba) CYP3A substratai, ekspoziciją, dėl to gali padidėti arba pailgėti jų gydomasis poveikis ir nepageidaujamos reakcijos. 

CYP2C9 substratai 

Ivakaftoras gali slopinti CYP2C9 fermentą. Todėl vartojant ivakaftorą kartu su varfarinu rekomenduojama stebėti tarptautinį normalizuotą santykį (TNS). Kiti vaistiniai preparatai, kurių ekspozicija gali padidėti, yra glimepiridas ir glipizidas, šiuos vaistinius preparatus reikia vartoti atsargiai. 

Digoksinas ir kiti P-gp substratai 

Vartojant kartu su P-gp jautriu substratu digoksinu, digoksino ekspozicija padidėjo 1,3 karto; tai rodo, kad ivakaftoras silpnai slopino P-gp. Ivakaftoro vartojimas gali padidinti sisteminę vaistinių preparatų, kurie yra jautrūs P-gp substratai, ekspoziciją, dėl to gali padidėti arba pailgėti jų gydomasis poveikis ir nepageidaujamos reakcijos. Kartu su digoksinu arba kitais mažo terapinio indekso P-gp substratais, pvz., ciklosporinu, everolimuzu, sirolimuzu arba takrolimuzu, reikia vartoti atsargiai ir tinkamai stebėti. 

CYP3A substratai 

Vartojant kartu su jautriu CYP3A substratu midazolamu (geriamuoju), midazolamo ekspozicija padidėjo 1,5 karto, taip pat ivakaftoras silpnai slopino CYP3A. CYP3A substratų, pvz., midazolamo, alprazolamo, diazepamo arba triazolamo, dozės koreguoti nereikia, kai jie vartojami kartu su ivakaftoru. 

Hormoniniai kontraceptikai 

Ištyrus ivakaftoro vartojimą kartu su estrogenų/progesterono geriamuoju kontraceptiku, reikšmingo poveikio geriamojo kontraceptiko ekspozicijai nenustatyta. Todėl geriamųjų kontraceptikų dozės koreguoti nereikia. 

Vaikų populiacija 
Sąveikos tyrimai atlikti tik suaugusiesiems.

4.6	Vaisingumas, nėštumo ir žindymo laikotarpis

Nėštumas
Duomenų apie ivakaftoro vartojimą nėštumo metu nėra arba jų nepakanka (duomenų yra mažiau kaip apie 300 nėštumų baigtis). Tyrimai su gyvūnais tiesioginio ar netiesioginio kenksmingo toksinio poveikio reprodukcijai neparodė (žr. 5.3 skyrių). Atsargumo sumetimais nėštumo metu ivakaftoro geriau nevartoti.

Žindymas
Negausūs turimi duomenys rodo, kad ivakaftoro išsiskiria į gydomų moterų pieną. Pavojaus žindomiems naujagimiams / kūdikiams negalima atmesti. Atsižvelgiant į žindymo naudą kūdikiui ir gydymo naudą motinai, reikia nuspręsti, ar nutraukti žindymą, ar nutraukti / susilaikyti nuo gydymo ivakaftoru.

Vaisingumas
Duomenų apie ivakaftoro poveikį žmonių vaisingumui nėra. Ivakaftoras turėjo įtakos žiurkių vaisingumui (žr. 5.3 skyrių).

4.7	Poveikis gebėjimui vairuoti ir valdyti mechanizmus

Ivakaftoras gebėjimą vairuoti ir valdyti mechanizmus veikia silpnai. Ivakaftoras gali sukelti svaigulį (žr. 4.8 skyrių), todėl pacientams, kuriems pasireiškė svaigulys, reikia patarti nevairuoti ir nevaldyti mechanizmų, kol šie simptomai neišnyks.

4.8	Nepageidaujamas poveikis

Saugumo duomenų santrauka 

Ivakaftorą vartojusiems 6 metų ir vyresniems pacientams dažniausiai pasireiškė šios nepageidaujamos reakcijos: galvos skausmas (23,9 %), burnos ir ryklės skausmas (22,0 %), viršutinių kvėpavimo takų infekcija (22,0 %), užgulta nosis (20,2 %), pilvo skausmas (15,6 %), nosiaryklės uždegimas (14,7 %), viduriavimas (12,8 %), svaigulys (9,2 %), išbėrimas (12,8 %) ir bakterijos skrepliuose (12,8 %). Transaminazių aktyvumas kraujyje padidėjo 12,8 % ivakaftoru gydytų pacientų, palyginti su 11,5 % pacientų, vartojusių placebą. 

Nuo 2 iki mažiau kaip 6 metų pacientams dažniausiai pasireiškė šios nepageidaujamos reakcijos: užgulta nosis (26,5 %), viršutinių kvėpavimo takų infekcija (23,5 %), transaminazių aktyvumo kraujyje padidėjimas (14,7 %), bėrimas (11,8 %) ir bakterijos skrepliuose (11,8 %). 

Tarp sunkių nepageidaujamų reakcijų ivakaftorą vartojusiems pacientams buvo pilvo skausmas (0,9 %) ir transaminazių aktyvumo kraujyje padidėjimas (1,8 %), sunkios nepageidaujamos išbėrimo reakcijos nustatytos 1,5 % 12 metų ir vyresnių pacientų, gydytų kartu su ivakaftoro / tezakaftoro / eleksakaftoro deriniu (žr. 4.4 skyrių). 

Nepageidaujamų reakcijų santrauka lentelėje 
4 lentelėje išvardytos nepageidaujamos reakcijos, pasireiškusios vartojant vien ivakaftorą atliekant klinikinius tyrimus (placebu kontroliuojamus ir nekontroliuojamus tyrimus), kurių metu ivakaftoro ekspozicija truko nuo 16 iki 144 savaičių. Papildomos nepageidaujamos reakcijos, nustatytos vartojant ivakaftorą derinant su tezakaftoru / ivakaftoru ir (arba) derinant su ivakaftoru / tezakaftoru / eleksakaftoru, taip pat pateikiamos 4 lentelėje. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

4 lentelė. Nepageidaujamos reakcijos

	Organų sistemos klasė
	Nepageidaujamos reakcijos
	Dažnis

	Infekcijos ir infestacijos
	Viršutinių kvėpavimo takų infekcija
	labai dažnas

	
	Nosiaryklės uždegimas
	labai dažnas

	
	Gripas†
	dažnas

	
	Rinitas
	dažnas

	Metabolizmo ir mitybos sutrikimai
	Hipoglikemija†
	dažnas

	Psichikos sutrikimai
	Depresija
	dažnis nežinomas

	Nervų sistemos sutrikimai
	Galvos skausmas
	labai dažnas

	
	Svaigulys
	labai dažnas

	Ausų ir labirintų sutrikimai

	Ausų skausmas
	dažnas

	
	Ausų diskomfortas
	dažnas

	
	Ūžesys ausyse (tinnitus)
	dažnas

	
	Būgnelio membranos hiperemija
	dažnas

	
	Vestibulinio aparato sutrikimas
	dažnas

	
	Užgultos ausys
	nedažnas

	Kvėpavimo sistemos, krūtinės ląstos ir tarpuplaučio sutrikimai
	Burnos ir ryklės skausmas
	labai dažnas

	
	Užgulta nosis
	labai dažnas

	
	Sutrikęs kvėpavimas†
	dažnas

	
	Rinorėja†
	dažnas

	
	Sinusų užburkimas
	dažnas

	
	Ryklės eritema
	dažnas

	
	Švokštimas†
	nedažnas

	Virškinimo trakto sutrikimai
	Pilvo skausmas
	labai dažnas

	
	Viduriavimas
	labai dažnas

	
	Viršutinės pilvo dalies skausmas†
	dažnas

	
	Pilvo pūtimas (flatulencija)†
	dažnas

	
	Pykinimas*
	dažnas

	Kepenų, tulžies pūslės ir latakų sutrikimai
	Padidėjęs transaminazių aktyvumas kraujyje
	labai dažnas

	
	Padidėjęs alaninaminotransferazės aktyvumas†
	labai dažnas

	
	Padidėjęs aspartataminotransferazės aktyvumas†
	dažnas

	
	Kepenų pažeidimas^
	dažnis nežinomas

	
	Padidėjusi bendrojo bilirubino koncentracija^
	dažnis nežinomas

	Odos ir poodinio audinio sutrikimai
	Bėrimas
	labai dažnas

	
	Aknė†
	dažnas

	
	Niežėjimas†
	dažnas

	Lytinės sistemos ir krūties sutrikimai
	Krūties auglys
	dažnas

	
	Krūties uždegimas
	nedažnas

	
	Ginekomastija
	nedažnas

	
	Spenelio sutrikimas
	nedažnas

	
	Spenelio skausmas
	nedažnas

	Tyrimai
	Bakterijos skrepliuose
	labai dažnas

	
	Padidėjęs kreatinfosfokinazės aktyvumas kraujyje†
	dažnas

	
	Padidėjęs kraujospūdis†
	nedažnas


* Nepageidaujama reakcija ir dažnis, nustatytas klinikinių tyrimų metu vartojant ivakaftorą derinyje su tezakaftoru/ ivakaftoru.
† Nepageidaujama reakcija ir dažnis, nustatytas klinikinių tyrimų metu vartojant ivakaftorą derinyje su tezakaftoru / ivakaftoru / eleksakaftoru
^ Remiantis duomenimis, gautais vaistiniam preparatui patekus į rinką, vartojimo metu ivakaftorą derinant su ivakaftoru / tezakaftoru / eleksakaftoru, nustatytas kepenų pažeidimas (padidėjęs ALT bei AST aktyvumas ir bendrojo bilirubino koncentracija). Tai apima ir kepenų nepakankamumą, dėl kurio prireikė transplantacijos ciroze ir portine hipertenzija jau sergantiems pacientams. Dažnis negali būti apskaičiuotas pagal turimus duomenis.

Atrinktų nepageidaujamų reakcijų apibūdinimas

Padidėjęs transaminazių aktyvumas kraujyje

48 savaičių trukmės placebu kontroliuojamų ivakaftoro monoterapijos tyrimų 770-102 ir 770-103, kuriuose dalyvavo 6 metų ir vyresni pacientai metu didžiausio > 8, > 5 arba > 3 x VNR transaminazių (ALT arba AST) aktyvumo kraujyje dažnis ivakaftoru gydytiems pacientams sudarė 3,7 %, 3,7 % ir 8,3 %, placebo grupėje – atitinkamai 1,0 %, 1,9 % ir 8,7 %. Du pacientai – vienas placebą vartojęs pacientas ir vienas ivakaftorą vartojęs pacientas – visiškai nutraukė gydymą dėl > 8 x VNR transaminazių aktyvumo kraujyje padidėjimo. Nė vienam ivakaftoru gydytam pacientui nepasireiškė > 3 x VNR transaminazių aktyvumo kraujyje padidėjimo, susijusio su > 1,5 x VNR padidėjusia bendrojo bilirubino koncentracija. Ivakaftoru gydytiems pacientams transaminazių aktyvumo kraujyje padidėjimas iki > 5 x VNR dažniausiai praėjo nenutraukus gydymo. Ivakaftoro vartojimas buvo sustabdytas daugumai pacientų, kuriems nustatytas > 5 x VNR transaminazių aktyvumo kraujyje padidėjimas. Visais atvejais, kai vartojimas buvo sustabdytas dėl padidėjusio transaminazių aktyvumo kraujyje ir vėliau buvo tęsiamas, ivakaftoro vartojimą buvo galima sėkmingai tęsti (žr. 4.4 skyrių).

Placebu kontroliuojamų, III fazės tezakaftoro / ivakaftoro tyrimų (iki 24 savaičių) metu didžiausio transaminazių (ALT arba AST) aktyvumo > 8, > 5 arba > 3 x VNR atvejų dažnis tezakaftoru / ivakaftoru gydytiems pacientams buvo 0,2 %, 1,0 % ir 3,4 % bei 0,4 %, 1,0 % ir 3,4 % placebu gydytiems pacientams. Vienas vaistiniu preparatu gydytas pacientas (0,2 %) ir 2 placebu gydyti pacientai (0,4 %) visiškai nutraukė gydymą dėl padidėjusio transaminazių aktyvumo. Nė vienam tezakaftoru / ivakaftoru gydytam pacientui transaminazių aktyvumo padidėjimas > 3 x VNR, susijęs su > 2 x VNR padidėjusia bendrojo bilirubino koncentracija nenustatytas.

24 savaičių, placebu kontroliuojamo, III fazės ivakaftoro / tezakaftoro / eleksakaftoro tyrimo metu šie skaičiai buvo 1,5 %, 2,5% ir 7,9 % ivakaftoru / tezakaftoru / eleksakaftoru gydytiems pacientams ir 1,0 %, 1,5 % bei 5,5 % placebu gydytiems pacientams. Nepageidaujamų padidėjusio transaminazių aktyvumo reakcijų dažnis buvo 10,9 % ivakaftoru su tezakaftoro / ivakaftoro / eleksakaftoro deriniu gydytiems pacientams bei 4,0 % placebu gydytiems pacientams.

Po pateikimo rinkai pranešta apie gydymo nutraukimo dėl padidėjusio transaminazių aktyvumo atvejus (žr. 4.4 skyrių).

Nepageidaujami išbėrimo reiškiniai

Tyrimo 445-102 metu nepageidaujamų išbėrimo reiškinių (pvz., išbėrimo, niežinčio išbėrimo) dažnis buvo 10,9 % ivakaftoru / tezakaftoru / eleksakaftoru gydytiems pacientams ir 6,5 % placebu gydytiems pacientams. Nepageidaujami išbėrimo reiškiniai paprastai buvo lengvi arba vidutinio sunkumo. Nepageidaujamų išbėrimo reiškinių dažnis pagal pacientų lytį buvo 5,8 % vyrams ir 16,3 % moterims ivakaftoru / tezakaftoru / eleksakaftoru gydytų pacientų grupėje ir 4,8 % vyrams bei 8,3 % moterims placebu gydytų pacientų grupėje. Ivakaftoru / tezakaftoru / eleksakaftoru gydytų pacientų grupėje nepageidaujamų išbėrimo reiškinių dažnis buvo 20,5 % hormoninius kontraceptikus vartojančioms moterims ir 13,6   hormoninių kontraceptikų nevartojančioms moterims (žr. 4.4 skyrių).

Padidėjęs kreatinfosfokinazės aktyvumas

Tyrimo 445-102 metu didžiausio kreatinfosfokinazės aktyvumo > 5 x VNR atvejų dažnis buvo 10,4 % ivakaftoru / tezakaftoru / eleksakaftoru gydytiems pacientams ir 5,0 % placebu gydytiems pacientams. Nustatytas kreatinfosfokinazės aktyvumo padidėjimas paprastai buvo laikinas ir be simptomų, daugumoje atvejų jis nustatytas po fizinės veiklos. Nė vienam ivakaftoru / tezakaftoru / eleksakaftoru gydytam pacientui dėl padidėjusio kreatinfosfokinazės aktyvumo gydymas nebuvo nutrauktas.

Padidėjęs kraujospūdis

Tyrimo 445-102 metu didžiausias vidutinio sistolinio ir diastolinio kraujospūdžio padidėjimas nuo pradinio įvertinimo buvo atitinkamai 3,5 mmHg ir 1,9 mmHg ivakaftoru / tezakaftoru / eleksakaftoru gydytiems pacientams (pradinio įvertinimo metu: 113 mmHg sistolinis ir 69 mmHg diastolinis) bei 0,9 mmHg ir 0,5 mmHg placebu gydytiems pacientams (pradinio įvertinimo metu: 114 mmHg sistolinis ir 70 mmHg diastolinis).

Pacientų, kuriems mažiausiai du kartus sistolinis kraujospūdis buvo > 140 mmHg arba diastolinis kraujospūdis buvo > 90 mmHg, dalis buvo atitinkamai 5,0 % ir 3,0 % ivakaftoru / tezakaftoru / eleksakaftoru gydytiems pacientams, palyginti su atitinkamai 3,5 % ir 3,5 % placebu gydytiems pacientams.

Vaikų populiacija

Ivakaftoro monoterapija
Buvo vertinami 43 pacientų nuo 1 mėnesio iki mažiau kaip 24 mėnesių (7 iš jų buvo jaunesni kaip 4 mėnesių), 34 pacientų nuo 2 iki mažiau kaip 6 metų, 61 paciento nuo 6 iki mažiau nei 12 metų ir 94 pacientų nuo 12 iki mažiau nei 18 metų ivakaftoro 24 savaičių monoterapijos saugumo duomenys.

Ivakaftoro (monoterapija arba vartojamo derinyje) saugumo profilis vaikams paprastai yra vienodas, taip pat atitinka suaugusių pacientų duomenis.

Atliekant tyrimus 770-103, 770-111 ir 770-110 (pacientai nuo 6 iki mažiau nei 12 metų), tyrimą 770-108 (pacientai nuo 2 iki mažiau nei 6 metų) ir tyrimą 770-124 (pacientai nuo 1 iki mažiau nei 24 mėnesių) nustatytas transaminazių (ALT arba AST) aktyvumo kraujyje padidėjimo dažnis nurodytas 5 lentelėje. Placebu kontroliuojamų tyrimų metu transaminazių aktyvumo kraujyje padidėjimo dažnis ivakaftoru gydytoje grupėje (15,0 %) ir placebo grupėje (14,6 %) buvo panašus. Didžiausias kepenų funkcijos rodiklių aktyvumo kraujyje padidėjimas vaikams apskritai buvo didesnis nei vyresniems pacientams. Visose populiacijose po vartojimo sustabdymo didžiausias kepenų funkcijos tyrimo rodiklių aktyvumo kraujyje padidėjimas vėl grįžo į pradinį lygį ir beveik visais atvejais, kai vartojimas buvo nutrauktas dėl padidėjusio transaminazių aktyvumo kraujyje ir vėliau atnaujintas, ivakaftoro vartojimą buvo galima sėkmingai tęsti (žr. 4.4 skyrių). Buvo pastebėta atvejų, rodantys nepageidaujamos reakcijos atsinaujinimą pakartotinai skyrus vaistinį preparatą.

Tyrimo 770-108 metu vienam pacientui ivakaftoro vartojimas buvo visam laikui nutrauktas. Tyrimo 770- 124 metu nuo 1 mėnesio iki mažiau kaip 4 mėnesių pacientų kohortoje 1 mėnesio amžiaus (14,3 %) pacientui nustatytos ALT > 8 x VNR ir AST nuo > 3 iki ≤ 5 x VNR transaminazių aktyvumo vertės, dėl kurių reikėjo nutraukti ivakaftoro vartojimą (žr. 4.4 skyrių apie gydymą dėl padidėjusio transaminazių aktyvumo).

5 lentelė. Padidėjęs transaminazių aktyvumas pacientams nuo 1 mėnesio iki mažiau kaip 12 metų, kuriems taikyta ivakaftoro monoterapija

	Amžiaus grupė
	n
	% pacientų > 3 xVNR
	% pacientų 
>  5 x VNR
	% pacientų > 8 x VNR

	Nuo 6 iki < 12 metų
	40
	15,0 % (6)
	2,5 % (1)
	2,5 % (1)

	Nuo 2 iki < 6 metų
	34
	14,7 % (5)
	14,7 % (5)
	14.7 % (5)

	Nuo 12 iki < 24 mėnesių
	18
	27,8 % (5)
	11,1 % (2)
	11,1 % (2)

	Nuo 1 iki < 12 mėnesių
	24
	8,3 % (2)
	4,2 % (1)
	4,2 % (1)



Ivakaftoro vartojimas derinant su tezakaftoru / ivakaftoru

Tezakaftoro / ivakaftoro derinio su ivakaftoru saugumas buvo vertinamas 124 pacientams nuo 6 iki mažiau nei 12 metų. Tezakaftoro 100 mg / ivakaftoro 150 mg ir ivakaftoro 150 mg dozių derinys klinikiniais tyrimais, kuriuose dalyvautų nuo 6 iki mažiau kaip 12 metų vaikai, sveriantys nuo 30 iki < 40 kg, netirtas.

Saugumo duomenys paprastai yra panašūs tarp vaikų bei paauglių ir taip pat panašūs į suaugusių pacientų.

Atliekant 24 savaičių, atvirąjį 3 fazės tyrimą, kuriame dalyvavo pacientai nuo 6 iki mažiau kaip 12 metų (tyrimą 661-113, B dalį, n = 70), didžiausio > 8, > 5 ir > 3 x VNR transaminazių (ALT arba AST) aktyvumo kraujyje dažnis buvo atitinkamai 1,4 %, 4,3 % ir 10,0 %. Nė vienam tezakaftoru / ivakaftoru gydytam pacientui nenustatytas > 3 x VNR transaminazių aktyvumo kraujyje padidėjimas, susijęs su > 2 x VNR padidėjusia bendrojo bilirubino koncentracija, ir nė vienas pacientas nenutraukė gydymo tezakaftoru / ivakaftoru dėl padidėjusio transaminazių aktyvumo kraujyje. Vienam pacientui gydymas buvo sustabdytas dėl padidėjusio transaminazių aktyvumo kraujyje ir vėliau gydymas tezakaftoru / ivakaftoru buvo sėkmingai tęsiamas (žr. 4.4 skyrių apie gydymą dėl padidėjusio transaminazių aktyvumo).

Ivakaftoro vartojimas derinant su ivakaftoru / tezakaftoru / eleksakaftoru

Tyrimų 445-102, 445-103, 445-104, 445-106, 445-111 ir 445-124 metu ivakaftoro / tezakaftoro / eleksakaftoro derinio su ivakaftoru saugumo duomenys buvo vertinami 272 pacientams nuo 2 iki mažiau kaip 18 metų. Vaikų ir suaugusių pacientų saugumo duomenys daugiausia yra panašūs.

Atliekant klinikinį tyrimą 445-106, kuriame dalyvavo pacientai nuo 6 iki mažiau kaip 12 metų, didžiausio > 8, > 5 ir > 3 x VNR transaminazių (ALT arba AST) aktyvumo kraujyje dažnis buvo atitinkamai 0,0 %, 1,5 % ir 10,6 %. Nė vienam ivakaftoru / tezakaftoru / eleksakaftoru gydytam pacientui nenustatytas > 3 x VNR transaminazių aktyvumo kraujyje padidėjimas, susijęs su > 2 x VNR padidėjusia bendrojo bilirubino koncentracija, ir nė vienas pacientas nenutraukė gydymo dėl padidėjusio transaminazių aktyvumo kraujyje (žr. 4.4 skyrių).

Atliekant klinikinį tyrimą 445-111, kuriame dalyvavo pacientai nuo 2 iki mažiau kaip 6 metų, didžiausio > 8, > 5 ir > 3 x VNR transaminazių (ALT arba AST) aktyvumo kraujyje dažnis buvo atitinkamai 1,3 %, 2,7 % ir 8,0 %. Nė vienam ivakaftoru / tezakaftoru / eleksakaftoru gydytam pacientui nenustatytas > 3 x VNR transaminazių aktyvumo padidėjimas, susijęs su > 2 x VNR padidėjusia bendrojo bilirubino koncentracija, ir nė vienas pacientas nenutraukė gydymo dėl padidėjusio transaminazių aktyvumo kraujyje (žr. 4.4 skyrių).

Išbėrimas
Atliekant tyrimą 445-111, kuriame dalyvavo pacientai nuo 2 iki mažiau nei 6 metų, 15 (20,0 %) tiriamųjų nustatytas bent 1 išbėrimo reiškinys, 4 (9,8 %) mergaitėms ir 11 (32,4 %) berniukų.

Lęšiuko drumstumas 
Vienam pacientui nustatytas nepageidaujamas lęšiuko drumstumo reiškinys.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Specialių priešnuodžių perdozavus ivakaftoro nėra. Perdozavimo gydymą sudaro bendros palaikomosios priemonės, įskaitant pagrindinių paciento organizmo būklės rodiklių, kepenų funkcijos tyrimų rezultatų ir klinikinės būklės stebėjimą.


5.	FARMAKOLOGINĖS SAVYBĖS

5.1 	Farmakodinaminės savybės

Farmakoterapinė grupė – kiti kvėpavimo sistemos preparatai, ATC kodas – R07AX02.

Veikimo mechanizmas

Ivakaftoro monoterapija

Ivakaftoras yra CFTR baltymo stimuliatorius, t. y., in vitro ivakaftoras sustiprina CFTR kanalų vartų mechanizmą chloridų pernašai padidinti nurodytose vartų mechanizmo mutacijose (išvardytose 4.1 skyriuje), kurioms būdinga sumažėjusi atviro kanalo tikimybė, palyginti su normaliu CFTR. Ivakaftoras taip pat didino R117H-CFTR, kuriam būdinga maža atviro kanalo tikimybė (vartų mechanizmas) ir sumažėjusi kanalo srovės amplitudė (laidumas), atviro kanalo tikimybę. G970R mutacija sukelia splaisingo defektą, dėl to ląstelės paviršiuje yra mažai CFTR baltymo arba jo nėra, tai gali paaiškinti tyrimo 770-111 rezultatus, nustatytus tiriamiesiems su šia mutacija (žr. poskyrių „Farmakodinaminis poveikis“ ir „Klinikinis veiksmingumas ir saugumas“ duomenis).

In vitro atsakas, nustatytas vieno kanalo potencialo fiksacijos eksperimentais, panaudojant graužikų ląstelių, kuriose aptinkama CFTR raiška, membranos potencialus, nebūtinai atitinka in vivo farmakodinaminį atsaką (pvz., chloridų kiekį prakaite) arba klinikinę naudą. Tikslus mechanizmas, skatinantis ivakaftorą sustiprinti normalių ir kai kurių mutantinių CFTR formų vartų mechanizmo aktyvumą šioje sistemoje, nėra visiškai išaiškintas.

Farmakodinaminis poveikis

Ivakaftoro monoterapija 

Tyrimų 770-102 ir 770-103 metu pacientams su G551D mutacija viename CFTR geno alelyje ivakaftoras sąlygojo greitą (per 15 dienų), didelį (vidutinis chloridų kiekio prakaite pokytis nuo pradinio įvertinimo per 24 savaites buvo atitinkamai - 48 mmol/l [95 % PI: -51, -45] ir - 54 mmol/l [95 % PI: -62, -47]) ir ilgalaikį (išsilaikiusį 48 savaites) chloridų koncentracijos prakaite sumažėjimą. 

Atliekant tyrimą 770-111, I dalį, pacientams, kuriems nustatyta CFTR geno ne G551D vartų mechanizmo mutacija, gydymas ivakaftoru sąlygojo greitą (15 dienų) ir reikšmingą vidutinį – 49 mmol/l (95 % PI: - 57, - 41) chloridų kiekio prakaite pokytį per 8 gydymo savaites nuo pradinio įvertinimo. Tačiau pacientams su G970R-CFTR mutacija absoliučiojo chloridų kiekio prakaite pokyčio vidurkis (SN) 8 savaitę buvo - 6,25 (6,55) mmol/l. Tyrimo II dalies rezultatai buvo panašūs į I dalies rezultatus. Kontrolinio apsilankymo po 4 savaičių (praėjus 4 savaitėms po ivakaftoro vartojimo pabaigos) metu nustatyta, kad vidutinės chloridų kiekio prakaite vertės kiekvienoje grupėje tapo panašiomis į vertes, nustatytas prieš pradedant gydymą. 

Atliekant tyrimą 770-110, 6 metų ir vyresniems CF sergantiems pacientams, kuriems nustatyta CFTR geno R117H mutacija, gydymo skirtumas pagal vidutinį chloridų kiekio prakaite pokytį nuo pradinio įvertinimo per 24 gydymo savaites buvo -4 mmol/l (95 % PI -28, -20). Pogrupių analizėse pagal amžių gydymo skirtumas buvo -21,87 mmol/l (95 % PI: -26,46, -17,28) 18 metų arba vyresniems pacientams ir -27,63 mmol/l (95 % PI: -37,16, -18,10) nuo 6 iki 11 metų pacientams. Į šį tyrimą buvo įtraukti du pacientai nuo 12 iki 17 metų. 

Klinikinis veiksmingumas ir saugumas

Ivakaftoro monoterapija 

Tyrimai 770-102 ir 770-103: tyrimuose dalyvavo CF sergantys pacientai, kuriems nustatytos G551D vartų mechanizmo mutacijos 

Ivakaftoro veiksmingumas buvo vertinamas atliekant du III fazės atsitiktinių imčių, dvigubai koduotus, placebu kontroliuojamus, daugiacentrius tyrimus, kuriuose dalyvavo kliniškai stabilūs CF sergantys pacientai, kuriems bent viename alelyje nustatyta CFTR geno G551D mutacija ir kuriems prognozuojamas FEV1 ≥ 40 %. 

Abiejuose tyrimuose pacientams atsitiktinių imčių būdu santykiu 1:1 greta vartojamų vaistų dėl CF (tobramicino, dornazės alfa) 48 savaites kas 12 valandų kartu su riebalų turinčiu maistu buvo paskirta vartoti 150 mg ivakaftoro arba placebo. Vartoti inhaliuojamąjį hipertoninį natrio chloridą nebuvo leista.

Tyrimo 770-102 metu buvo vertinamas 161 pacientas, kuris buvo 12 metų arba vyresnis; 122 (75,8 %) pacientams nustatyta F508del mutacija antrajame alelyje. Tyrimo pradžioje placebo grupės pacientai kai kuriuos vaistinius preparatus vartojo dažniau nei ivakaftoro grupės pacientai. Tarp šių vaistinių preparatų buvo dornazė alfa (73,1 % ir 65,1 %), salbutamolis (53,8 % ir 42,2 %), tobramicinas (44,9 % ir 33,7 %) bei salmeterolis/flutikazonas (41,0 % ir 27,7 %). Pradinio įvertinimo metu vidutinis prognozuojamas FEV1 buvo 63,6 % (intervalas: nuo 31,6 % iki 98,2 %), vidutinis amžius buvo 26 metai (intervalas: 12–53 metai).

Tyrime 770-103 buvo vertinami 52 pacientai, kurie atrankos metu buvo 6–11 metų; kūno svorio vidurkis (SN) buvo 30,9 (8,63) kg; 42 (80,8 %) pacientams buvo nustatyta F508del mutacija antrajame alelyje. Pradinio įvertinimo metu vidutinis prognozuojamas FEV1 buvo 84,2 % (intervalas: nuo 44,0 % iki 133,8 %), vidutinis amžius buvo 9 metai (intervalas: 6-12 metų); 8 (30,8 %) pacientų placebo grupėje ir 4 (15,4 %) pacientų ivakaftoro grupėje FEV1 sudarė mažiau kaip 70 % pradinio įvertinimo metu prognozuoto rodiklio.

Abiejų tyrimų pagrindinė vertinamoji veiksmingumo baigtis buvo vidutinis absoliutusis procentinio prognozuojamo FEV1 pokytis nuo pradinio įvertinimo per 24 gydymo savaites.

Gydymo skirtumas tarp ivakaftoro ir placebo pagal vidutinį absoliutųjį (95 % PI) procentinio prognozuojamo FEV1 pokytį nuo pradinio įvertinimo per 24 savaites buvo 10,6 procentinio punkto (8,6; 12,6) tyrimo 770-102 metu ir 12,5 procentinio punkto (6,6; 18,3) tyrimo 770-103 metu. Gydymo skirtumas tarp ivakaftoro ir placebo pagal vidutinį santykinį (95 % PI) procentinio prognozuojamo FEV1 pokytį nuo pradinio įvertinimo per 24 savaites buvo 17,1 % (13,9; 20,2) tyrimo 770-102 metu ir 15,8 % (8,4; 23,2) tyrimo 770-103 metu. Vidutinis FEV1 (l) pokytis nuo pradinio įvertinimo per 24 savaites tyrimo 770-102 metu buvo 0,37 l ivakaftoro grupėje ir 0,01 l placebo grupėje, tyrimo 770-103 metu buvo 0,30 l ivakaftoro grupėje ir 0,07 l placebo grupėje. Abiejų tyrimų metu FEV1 pagerėjimas greitai prasidėjo (15-ąją dieną) ir truko 48 savaites.

Tyrimo 770-102 metu pacientams nuo 12 iki 17 metų gydymo skirtumas tarp ivakaftoro ir placebo pagal vidutinį absoliutųjį (95 % PI) procentinio prognozuojamo FEV1 pokytį nuo pradinio įvertinimo per 24 savaites buvo 11,9 procentinio punkto (5,9; 17,9). Tyrimo 770-103 metu pacientams, kurių pradinis prognozuojamas FEV1 viršijo 90 %, gydymo skirtumas tarp ivakaftoro ir placebo pagal vidutinį absoliutųjį (95 % PI) procentinio prognozuojamo FEV1 pokytį nuo pradinio įvertinimo per 24 savaites buvo 6,9 procentinio punkto (-3,8; 17,6).

Kliniškai reikšmingų antraeilių vertinamųjų baigčių rezultatai pateikti 6 lentelėje.

6 lentelė. Ivakaftoro poveikis kitoms tyrimų 770-102 ir 770-103 veiksmingumo vertinamosioms baigtims
	
Vertinamoji baigtis
	Tyrimas 770-102
	Tyrimas 770-103

	
	Gydymo skirtumasa (95 % PI)
	P-vertė
	Gydymo skirtumasa (95 % PI)
	P-vertė

	Vidutinis absoliutusis pokytis nuo pradinio įvertinimo pagal CFQ-Rb kvėpavimo domeno balą (taškai)c

	Per 24 savaites
	8,1
	< 0,0001
	6,1
	0,1092

	
	(4.7, 11,4)
	
	(-1,4, 13,5)
	

	Per 48 savaites
	8,6
	< 0,0001
	5,1
	0,1354

	
	(5,3, 11.9)
	
	(-1,6, 11,8)
	

	Santykinė plaučių ligų paūmėjimo rizika

	Per 24 savaites
	0,40d
	0,0016
	NA
	NA

	Per 48 savaites
	0,46d
	0,0012
	NA
	NA

	Vidutinis absoliutusis pokytis nuo pradinio įvertinimo pagal kūno svorį (kg)

	24-tą savaitę
	2,8
	< 0,0001
	1,9
	0,0004

	
	(1,8, 3,7)
	
	(0,9, 2,9)
	

	48-tą savaitę
	2,7
	0,0001
	2,8
	0,0002

	
	(1,3, 4,1)
	
	(1,3, 4,2)
	

	Vidutinis absoliutusis pokytis nuo pradinio įvertinimo pagal KMI (kg/m2)

	24-tą savaitę
	0,94
	< 0,0001
	0,81
	0,0008

	
	(0.62, 1.26)
	
	(0,34, 1,28)
	

	48-tą savaitę
	0,93
	< 0,0001
	1.09
	0.0003

	
	(0,48, 1,38)
	
	(0,51, 1,67)
	

	Vidutinis pokytis nuo pradinio įvertinimo pagal z balus

	Svorio pagal amžių z balas per 48 savaitese
	0,33
(0,04, 0,62)
	0,0260
	0,39
(0,24, 0,53)
	< 0,0001

	KMI pagal amžių z balas per 48 savaitese
	0,33
(0,002, 0,65)
	0,0490
	0,45
(0,26, 0,65)
	< 0,0001



PI: pasikliautinasis intervalas; NA: neanalizuota dėl mažo reiškinių dažnio
a Gydymo skirtumas = ivakaftoro poveikis – placebo poveikis. 
b CFQ-R: peržiūrėta cistinės fibrozės anketa yra su CF liga ir sveikata susijusi gyvenimo kokybės įvertinimo priemonė. 
c Tyrimo 770-102 duomenys paremti jungtiniais suaugusiųjų / paauglių CFQ-R ir 12-13 metų vaikų CFQ-R duomenimis; tyrimo 770-103 duomenys – vaikų nuo 6 iki 11 metų CFQ-R duomenimis. 
d Laiko iki pirmojo plaučių ligų paūmėjimo santykinė rizika. 
e Jaunesniems kaip 20 metų tiriamiesiems (CDC vystymosi schemos).

Tyrimas 770-111: tyrime dalyvavo CF sergantys pacientai, kuriems nustatytos ne G551D vartų mechanizmo mutacijos
 
Tyrimas 770-111 buvo III fazės, dviejų dalių, atsitiktinių imčių, dvigubai koduotas, placebu kontroliuojamas, kryžminis tyrimas (1 dalis), kurį sekė 16 savaičių trukmės atvirasis tęstinis tyrimo laikotarpis (2 dalis), skirtas ivakaftoro veiksmingumui ir saugumui 6 metų ir vyresniems CF sergantiems pacientams, kuriems nustatyta CFTR geno G970R arba ne G551D vartų mechanizmo mutacija (G178R, S549N, S549R, G551S, G1244E, S1251N, S1255P arba G1349D), įvertinti. 

Pirmoje tyrimo dalyje pacientams atsitiktinių imčių būdu santykiu 1:1 greta jiems skirtų vaistų nuo CF 8 savaites kas 12 valandų kartu su riebalų turinčiu maistu buvo paskirta vartoti 150 mg ivakaftoro arba placebo; jie buvo perkelti į kitą gydymo grupę kitoms 8 savaitėms po 4-8 savaičių preparato pašalinimo iš organizmo laikotarpio. Vartoti inhaliuojamąjį hipertoninį fiziologinį skystį nebuvo leista. Antros tyrimo dalies metu visi pacientai dar 16 savaičių vartojo ivakaftorą tokiu pat būdu, kaip pirmoje dalies metu. Nuolatinis gydymas ivakaftoru truko 24 savaites pacientams, kuriems atsitiktinių imčių būdu buvo paskirta 1 dalies gydymo placebu ir ivakaftoru seka, ir 16 savaičių – kuriems atsitiktinių imčių būdu buvo paskirta 1 dalies gydymo ivakaftoru ir placebu seka. 

Į tyrimą buvo įtraukti trisdešimt devyni pacientai (vidutinis amžius – 23 metai), kurių pradinis FEV1 buvo ≥ 40 % numatyto (vidutinis FEV1 78 % numatyto [intervalas: nuo 43 % iki 119 %]). Šešiasdešimt dviem procentams (24 iš 39) iš jų nustatyta F508del-CFTR mutacija antrajame alelyje. Iš viso 36 pacientai tęsė 2 tyrimo dalį (po 18 kiekvienoje gydymo sekoje). 

Tyrimo 770-111 1 dalyje pradinio įvertinimo metu vidutinis procentinis prognozuojamas FEV1 placebu gydomiems pacientams buvo 79,3 %, ivakaftoru gydomiems pacientams ši vertė buvo 76,4 %. Vidutinė bendroji vertė po pradinio įvertinimo buvo atitinkamai 76,0 % ir 83,7 %. Vidutinis absoliutusis procentinio prognozuojamo FEV1 pokytis nuo pradinio įvertinimo per 8 savaites (pagrindinė vertinamoji veiksmingumo baigtis) buvo7,5 % ivakaftoro laikotarpiu ir 3,2 % placebo laikotarpiu. Nustatytas gydymo skirtumas (95 % PI) tarp ivakaftoro ir placebo buvo 10,7 % (7,3, 14,1) (P < 0,0001). 

Ivakaftoro poveikis visai tyrimo 770-111 populiacijai (įskaitant antrines vertinamąsias veiksmingumo baigtis – absoliutųjį pokytį pagal KMI per 8 gydymo savaites ir absoliutųjį pokytį pagal CFQ-R kvėpavimo domeno balą per 8 gydymo savaites) ir pagal atskirą mutaciją (absoliutusis pokytis pagal chloridų kiekį prakaite ir procentinį prognozuojamą FEV1 per 8 savaites) parodytas 7 lentelėje. Remiantis klinikiniu (procentinio prognozuojamo FEV1) bei farmakodinaminiu (chloridų kiekio prakaite) atsaku į ivakaftorą, veiksmingumo pacientams su G970R mutacija nustatyti nepavyko. 

7 lentelė. Ivakaftoro poveikis veiksmingumo kintamiesiems bendrojoje populiacijoje ir pagal specifines CFTR mutacijas

	Absoliutusis procentinio prognozuojamo FEV1 pokytis
	KMI
(kg/m2)
	CFQ-R kvėpavimo domeno balas  (taškai)

	Per 8 savaites
	8-tą savaitę
	Per 8 savaites

	Visi pacientai (N = 39)
Rezultatai pateikiami kaip vidutinis (95 % PI) pokytis nuo pradinio įvertinimo ivakaftoru ir placebu gydomiems pacientams:

	10,7 (7,3, 14,1)
	0,66 (0,34, 0,99)
	9,6 (4,5, 14,7)

	Pacientai, sugrupuoti pagal mutacijų tipus (n) 
Rezultatai pateikiami kaip vidutinis (minimalus, maksimalus) pokytis nuo pradinio įvertinimo ivakaftoru gydomiems pacientams po 8 savaičių*: 

	Mutacija (n)
	Absoliutusis pokytis pagal chloridų kiekį prakaite (mmol/l)
	Absoliutusis pokytis pagal procentinį prognozuojamą FEV1 (procentiniais punktais)

	
	Po 8 savaičių
	Po 8 savaičių

	G1244E (5)
G1349D (2)
G178R (5)
G551S (2)
G970R# (4)
S1251N (8)
S1255P (2)
S549N (6)
S549R (4)
	‑55 (-75, -34)
-80 (-82, -79)
-53 (-65, -35)
-68† 
-6 (-16, -2)
-54 (-84, -7)
-78 (-82, -74)
-74 (-93, -53)
††
-61  (-71, -54)
	8 (-1, 18)
20 (3, 36)
8 (-1, 18)
3† 
3 (-1, 5)
9 (-20, 21)
3 (-1, 8)
11 (-2, 20)
5 (-3, 13)


* Statistinio tyrimo neatlikta dėl mažo atskirų mutacijų skaičiaus. 
† Rodo vieno paciento su G551S mutacija rezultatus su duomenimis laiko momentu po 8 savaičių. 
†† n = 3, atliekant absoliučiojo pokyčio pagal chloridų kiekį prakaite analizę. 
# Sukelia splaisingo defektą, dėl to ląstelės paviršiuje yra mažai CFTR baltymo arba jo nėra. 

Tyrimo 770-111 2 dalyje absoliučiojo procentinio prognozuojamo FEV1 pokyčio vidurkis (SN) po 16 savaičių (pacientams, kuriems atsitiktinių imčių būdu buvo paskirta 1 dalies gydymo ivakaftoru ir placebu seka) nuolatinio gydymo ivakaftoru buvo 10,4 % (13,2 %). Kontrolinio apsilankymo metu, praėjus 4 savaitėms po ivakaftoro vartojimo pabaigos, absoliučiojo procentinio prognozuojamo FEV1 pokyčio nuo 2 dalies 16-osios savaitės vidurkio (SN) vertės buvo -5,9 % (9,4 %). Pacientams, kuriems atsitiktinių imčių būdu buvo paskirta 1 dalies gydymo placebu ir ivakaftoru seka, nustatytas tolesnis 3,3 % (9,3 %) procentinio prognozuojamo FEV1 pokyčio po dar 16 savaičių gydymo ivakaftoru vidurkis (SN). Kontrolinio apsilankymo metu, praėjus 4 savaitėms po ivakaftoro vartojimo pabaigos, absoliutusis procentinio prognozuojamo FEV1 pokyčio nuo 2 dalies 16-osios savaitės vidurkio (SN) vertės buvo -7,4 % (5,5 %).

Tyrimas 770-104: CF sergančių pacientų, kuriems nustatyta CFTR geno F508del mutacija, tyrimas

Tyrimas 770-104 (A dalis) buvo 16 savaičių, atsitiktinių imčių santykiu 4:1, dvigubai koduotas, placebu kontroliuojamas, lygiagrečių grupių II fazės ivakaftoro (150 mg kas 12 valandų) tyrimas, kuriame dalyvavo 140 CF sergančių 12 metų ir vyresnių pacientų, kurie buvo homozigotiniai CFTR geno F508del mutacijos atžvilgiu ir kuriems prognozuojamas FEV1 ≥ 40 %.

Vidutinis absoliutusis procentinio prognozuojamo FEV1 pokytis nuo pradinio įvertinimo per 16 savaičių (pagrindinė vertinamoji veiksmingumo baigtis) buvo 1,5 procentinio punkto ivakaftoro grupėje ir -0,2 procentinio punkto placebo grupėje. Apskaičiuotas gydymo skirtumas tarp ivakaftoro ir placebo buvo 1,7 procentinio punkto (95 % PI: -0,6, 4,1); šis skirtumas nebuvo statistiškai reikšmingas (P = 0,15).

Tyrimas 770-105: atvirasis tęstinis tyrimas

Tyrimo 770-105 metu pacientams, kurie baigė gydymą placebu tyrimų 770-102 ir 770-103 laikotarpiu, buvo skirtas gydymas ivakaftoru, o ivakaftorą vartoję pacientai toliau jį vartojo mažiausiai 96 savaites, t. y., gydymo ivakaftoru trukmė buvo mažiausiai 96 savaitės placebo / ivakaftoro grupėje ir mažiausiai 144 savaitės ivakaftoro / ivakaftoro grupėje.

Šimtas keturiasdešimt keturi (144) tyrimo 770-102 pacientai buvo perkelti į tyrimą 770-105: 67 placebo / ivakaftoro grupėje ir 77 ivakaftoro / ivakaftoro grupėje. Keturiasdešimt aštuoni (48) tyrimo 770-103 pacientai buvo perkelti į tyrimą 770-105: 22 placebo / ivakaftoro grupėje ir 26 ivakaftoro / ivakaftoro grupėje.

8 lentelėje pateikiami vidutinio (SN) absoliučiojo procentinio prognozuojamo FEV1 pokyčio rezultatai abiejose pacientų grupėse. Placebo / ivakaftoro grupės pacientams pradinis procentinis prognozuojamas FEV1 yra tyrimo 770-105 vertė, o ivakaftoro / ivakaftoro grupės pacientams pradinė vertė yra tyrimų 770-102 ir 770-103 vertė.

8 lentelė. Ivakaftoro poveikis procentiniam prognozuojamam FEV1 tyrimo 770-105 metu

	Pirminis tyrimas ir gydymo grupė
	Gydymo ivakaftoru trukmė (savaitėmis)

	Absoliutusis procentinio prognozuojamo FEV1 pokytis nuo pradinio įvertinimo (procentiniais punktais)

	
	
	N
	Vidurkis (SN)

	Tyrimas 770-102	

	Ivakaftoras
	48*
	77
	9,4 (8,3)

	
	144
	72
	9,4 (10,8)

	Placebas
	0*
	67
	-1,2 (7,8) †

	
	96
	55
	9,5 (11,2)

	Tyrimas 770-103

	Ivakaftoras
	48*
	26
	10,2 (15,7)

	
	144
	25
	10,3 (12,4)

	Placebas
	0*
	22
	-0,6 (10,1) †

	
	96
	21
	10,5 (11,5)


* Gydymas buvo vykdomas 48 savaičių trukmės dvigubai koduoto, kontroliuojamo III fazės tyrimo metu. 
† Pokytis nuo ankstesnio tyrimo pradinio įvertinimo po 48 savaičių trukmės gydymo placebu. 

Lyginant vidutinį (SN) absoliutųjį procentinio prognozuojamo FEV1 pokytį nuo tyrimo 770-105 pradinio įvertinimo ivakaftoro / ivakaftoro grupės pacientams (n = 72), kurie buvo perkelti iš tyrimo 770-102, absoliučiojo procentinio prognozuojamo FEV1 pokyčio vidurkis (SN) buvo 0,0 % (9,05), o ivakaftoro / ivakaftoro grupės pacientams (n = 25), kurie buvo perkelti iš tyrimo 770-103, ši vertė buvo 0,6 % (9,1). Tai rodo, kad ivakaftoro / ivakaftoro grupės pacientams pradinio tyrimo 48 savaitę (nuo 0 dienos iki 48 savaitės pabaigos) nustatytas procentinio prognozuojamo FEV1 pagerėjimas išliko iki 144 savaitės pabaigos. Papildomo pagerėjimo tyrimo 770-105 metu (nuo 48 savaitės pabaigos iki 144 savaitės pabaigos) nenustatyta.

Tyrimo 770-102 placebo / ivakaftoro grupės pacientams anualizuotas plaučių ligų paūmėjimo dažnis pradinio tyrimo metu buvo didesnis, kai pacientai vartojo placebą (1,34 reiškinio per metus) nei tolesnio tyrimo 770-105 metu, kai pacientai buvo perkelti vartoti ivakaftorą (0,48 reiškinio per metus nuo 1-osios dienos iki 48 savaitės pabaigos ir 0,67 reiškinio per metus nuo 48 savaitės pabaigos iki 96 savaitės pabaigos). Tyrimo 770-102 ivakaftoro / ivakaftoro grupės pacientams, kai pacientai vartojo ivakaftorą, anualizuotas plaučių ligų paūmėjimo dažnis buvo 0,57 reiškinio per metus nuo 1-osios dienos iki 48 savaitės pabaigos. Kai pacientai buvo perkelti į tyrimą 770-105, anualizuotas plaučių ligų paūmėjimo dažnis buvo 0,91 reiškinio per metus nuo 1-osios dienos iki 48 savaitės pabaigos ir 0,77 reiškinio per metus nuo 48 savaitės pabaigos iki 96 savaitės pabaigos.

Pacientams, kurie buvo perkelti iš tyrimo 770-103, bendras reiškinių dažnis buvo mažas.

Tyrimas 770-110: CF sergančių pacientų, kuriems nustatyta CFTR geno R117H mutacija, tyrimas

Tyrimo 770-110 metu buvo vertinami 69 pacientai, kurie buvo 6 metų arba vyresni; 53 (76,8 %) pacientams nustatyta F508del mutacija antrajame alelyje. Patvirtintas R117H poli T variantas 5T 38 pacientams ir 7T 16 pacientų. Pradinio įvertinimo metu vidutinis prognozuojamas FEV1 buvo 73 % (intervalas: nuo 32,5 % iki 105,5 %) ir vidutinis amžius buvo 31 metai (intervalas: nuo 6 iki 68 metų). Vidutinis absoliutusis procentinio prognozuojamo FEV1 pokytis per 24 savaites (pagrindinė vertinamoji veiksmingumo baigtis) buvo 2,57 procentinio punkto ivakaftoro grupėje ir 0,46 procentinio punkto placebo grupėje. Apskaičiuotas gydymo skirtumas tarp ivakaftoro ir placebo buvo 2,1 procentinio punkto (95 % PI: -1,1, 5,4).

Buvo atlikta iš anksto suplanuota pogrupių analizė, į kurią buvo įtraukti 18 metų ir vyresni pacientai (26 pacientai, vartojantys placebą, ir 24 pacientai, vartojantys ivakaftorą). Gydymas ivakaftoru sąlygojo vidutinį absoliutųjį procentinio prognozuojamo FEV1 4,5 procentinio punkto pokytį per 24 savaites ivakaftoro grupėje, palyginti su -0,46 procentinio punkto pokyčiu placebo grupėje. Apskaičiuotas gydymo skirtumas tarp ivakaftoro ir placebo buvo 5,0 procentinio punkto (95 % PI: 1,1, 8,8).

Atliekant pacientų, kuriems patvirtintas R117H-5T genetinis variantas, pogrupių analizę, vidutinio absoliučiojo procentinio prognozuojamo FEV1 pokyčio nuo pradinio įvertinimo per 24 gydymo savaites skirtumas tarp ivakaftoro ir placebo buvo 5,3 % (95 % PI: 1,3, 9,3). Pacientams, kuriems patvirtintas R117H-7T genetinis variantas, gydymo skirtumas tarp ivakaftoro ir placebo buvo 0,2 % (95 % PI: - 8,1, 8,5).

Vertinant antrines vertinamąsias veiksmingumo baigtis, gydymo skirtumų tarp ivakaftoro ir placebo nenustatyta pagal absoliutųjį pokytį pagal KMI nuo pradinio įvertinimo per 24 gydymo savaites arba pagal laiką iki pirmojo plaučių ligų paūmėjimo. Gydymo skirtumų nustatyta pagal absoliutųjį pokytį pagal CFQ- R kvėpavimo domeno balą per 24 savaites (gydymo skirtumas tarp ivakaftoro ir placebo per 24 savaites buvo 8,4 [95 % PI: 2,2, 14,6] punkto) ir pagal vidutinį pokytį pagal chloridų kiekį prakaite nuo pradinio įvertinimo (žr. „Farmakodinaminis poveikis“).

5.2	Farmakokinetinės savybės

Ivakaftoro farmakokinetika sveikiems suaugusiems savanoriams ir CF sergantiems pacientams yra panaši.

Sveikiems savanoriams po valgio išgėrus vieną 150 mg dozę, AUC ir Cmax vidurkis (±SN) buvo atitinkamai 10,60 (5,26)• μg• val./ ml ir 0,768 (0,233) •μg/ ml. Po kiekvieno vartojimo kas 12 valandų pusiausvyrinė ivakaftoro koncentracija plazmoje buvo pasiekta praėjus 3–5 paroms, kumuliacijos koeficientas buvo 2,2– 2,9.

Absorbcija

Išgėrus kelias ivakaftoro dozes, ivakaftoro ekspozicija dažniausiai didėjo su doze nuo 25 mg kas 12 valandų iki 450 mg kas 12 valandų. Išgėrus ivakaftoro su riebalų turinčiu maistu, ivakaftoro ekspozicija padidėjo maždaug 2,5–4 kartus. Todėl gydant ivakaftoro monoterapija, ivakaftorą reikia vartoti su maistu, kuriame yra riebalų. Mediana (intervalas) tmax vartojant pavalgius yra maždaug 4,0 (3,0; 6,0) valandos. 

Ivakaftoro granulių (2 × 75 mg paketėliai) biologinis prieinamumas yra panašus kaip 150 mg tablečių, vartojant kartu su riebalų turinčiu maistu sveikiems suaugusiems tiriamiesiems. Mažiausių kvadratų metodu apskaičiuotas geometrinio vidurkio santykis (90 %  PI), granules lyginant su tabletėmis, buvo 0,951 (0,839, 1,08) vertinant AUC0-∞ ir 0,918 (0,750, 1,12) vertinant Cmax. Maisto poveikis ivakaftoro absorbcijai vartojant abi formas, t. y., tabletes ir granules, yra panašus. 

Pasiskirstymas 

Maždaug 99 % ivakaftoro jungiasi su plazmos baltymais, visų pirma su alfa 1-rūgšties glikoproteinu ir albuminu. Ivakaftoras nesijungia su žmogaus raudonaisiais kraujo kūneliais. Sveikiems savanoriams 7 dienas kas 12 valandų po valgio gėrus 150 mg ivafaktoro, tariamojo pasiskirstymo tūrio vidurkis (±SN) buvo 353 (122)• l. 

Biotransformacija 

Ivakaftoras žmogaus organizme plačiai metabolizuojamas. In vitro ir in vivo tyrimai rodo, kad ivakaftorą daugiausiai metabolizuoja CYP3A. Žmogaus organizme M1 ir M6 yra du pagrindiniai ivakaftoro metabolitai. M1 atitinka maždaug vieną šeštadalį ivakaftoro stiprumo ir yra laikomas farmakologiškai veikliu. M6 atitinka mažiau nei vieną penkiasdešimtąją dalį ivakaftoro stiprumo ir nėra laikomas farmakologiškai veikliu. 

CYP3A4*22 heterozigotinio genotipo poveikis ivakaftoro ekspozicijai atitinka kartu vartojamo silpno CYP3A4 inhibitoriaus poveikį, kuris nėra kliniškai reikšmingas. Manoma, kad ivakaftoro dozės koreguoti nereikia. Tikėtina, kad CYP3A4*22 homozigotinio genotipo pacientams poveikis bus stipresnis. Tačiau duomenų apie tokius pacientus nėra. 

Eliminacija 

Didžioji dalis sveikų savanorių išgerto ivakaftoro (87,8 %) buvo pašalinta su išmatomis po biotransformacijos. Pagrindiniai metabolitai M1 ir M6 sudarė maždaug 65 % visos pašalintos dozės: 22 % sudarė M1 ir 43 % – M6. Nežymus ivakaftoro kiekis buvo pašalintas su šlapimu kaip nepakitęs pirminis junginys. Tariamasis galutinis pusinės eliminacijos laikas, po valgio išgėrus vieną dozę, buvo maždaug 12 valandų. Tariamasis ivakaftoro klirensas (CL/F) sveikiems tiriamiesiems ir CF sergantiems pacientams buvo panašus. Vienkartinės 150 mg dozės vidutinis CL/F (±SN) sveikiems tiriamiesiems buvo 17,3 (8,4) l/val. 

Tiesinis / netiesinis pobūdis 
Ivakaftoro farmakokinetika laiko arba 25–250 mg dozės atžvilgiu iš esmės yra tiesinė.

Ypatingos populiacijos

Sutrikusi kepenų funkcija 

Suaugusiems tiriamiesiems, kuriems nustatytas vidutinio sunkumo kepenų funkcijos sutrikimas (B klasė pagal Child-Pugh, 7–9 balai), po vienos 150 mg ivakaftoro dozės ivakaftoro Cmax buvo panaši (vidurkis [± SN] 0,735 [0,33 l]• μg/ml), tačiau ivakaftoro AUC0-∞ padidėjo maždaug 2 kartus (vidurkis [6,14]• μg•∙ val./ml), lyginant su panašių demografinių duomenų sveikais tiriamaisiais. Pusiausvyrinės būsenos ivakaftoro ekspozicijos prognozavimo modeliavimas parodė, kad sumažinus dozę nuo 150 mg kas 12 val. iki 150 mg kartą per parą, suaugusiųjų, kuriems yra vidutinio sunkumo kepenų funkcijos sutrikimas, pusiausvyrinės būsenos Cmin vertės būtų panašios kaip ir suaugusiųjų, kurių kepenų funkcija nėra sutrikusi, vartojusių 150 mg dozę kas 12 val. 

Sunkaus kepenų funkcijos sutrikimo (C klasė pagal Child-Pugh, 10-15 balų) poveikis ivakaftoro farmakokinetikai netirtas. Ekspozicijos padidėjimo laipsnis šiems pacientams nežinomas, bet tikėtina, kad jis bus didesnis nei pacientams, kuriems nustatytas vidutinio sunkumo kepenų funkcijos sutrikimas. 

Tinkamo vartojimo ir dozės koregavimo rekomendacijos pateikiamos 3 lentelėje 4.2 skyriuje. 

Sutrikusi inkstų funkcija 

Ivakaftoro farmakokinetikos pacientams, kuriems nustatytas inkstų funkcijos sutrikimas, tyrimų neatlikta. Žmonių ivakaftoro monoterapijos farmakokinetikos tyrimas parodė minimalų ivakaftoro ir jo metabolitų pašalinimą su šlapimu (su šlapimu pašalinta tik 6,6 % viso radioaktyvumo). Nežymus ivakaftoro kiekis buvo pašalintas su šlapimu kaip nepakitęs pirminis junginys (mažiau kaip 0,01 %, išgėrus vieną 500 mg dozę). 

Pacientams, kuriems yra lengvas ir vidutinio sunkumo inkstų funkcijos sutrikimas, dozės koreguoti nerekomenduojama. Pacientams, kuriems nustatytas sunkus inkstų funkcijos sutrikimas (30 ml/min. arba mažesnis kreatinino klirensas) arba galutinės stadijos inkstų liga, ivakaftorą rekomenduojama skirti atsargiai (žr. 4.2 ir 4.4 skyrius). 

Rasė 

Remiantis populiacijos farmakokinetikos analize, rasė ivakaftoro farmakokinetikai baltaodžiams (n = 379) ir ne baltaodžiams (n = 29) pacientams kliniškai reikšmingo poveikio neturėjo. 

Lytis 

Ivakaftoro farmakokinetikos parametrai vyrams ir moterims yra panašūs. 

Senyvi žmonės 

Į klinikinius ivakaftoro tyrimus buvo įtraukta per mažai 65 metų ar vyresnių pacientų, kad būtų galima nustatyti, ar jų farmakokinetikos parametrai yra panašūs į jaunesnių suaugusiųjų. 

Vaikų populiacija 

Numatoma ivakaftoro ekspozicija, remiantis ivakaftoro koncentracija, nustatyta II ir III fazės tyrimų metu, naudojant blokinę analizę, pateikiama pagal amžiaus grupę 9 lentelėje.

9 lentelė. Vidutinė (SN) ivakaftoro ekspozicija pagal amžiaus grupę
	Amžiaus grupė
	Dozė
	Cmin, ss
(µg/mL)
	AUC0-12h, ss
(µg∙h/mL)

	Nuo 1 mėnesio iki mažiau kaip 2 mėnesių (≥ 3 kg)⁎
	13,4 mg kas 24 h
	0,300 (0,221)†
	5,84 (2,98)†

	Nuo 2 mėnesių iki mažiau kaip 4 mėnesių (≥ 3 kg)⁎
	13,4 mg kas 12 h
	0,406 (0,266)†
	6,45 (3,43)†

	Nuo 4 mėnesių iki mažiau kaip 6 mėnesių (≥ 5 kg)⁎
	25 mg kas 12 h
	0,371 (0,183)
	6,48 (2,52)

	Nuo 6 mėnesių iki mažiau kaip 12 mėnesių (nuo 5 kg iki < 7  kg)‡
	25 mg kas 12 h
	0,336
	5,41

	Nuo 6 mėnesių iki mažiau kaip 12 mėnesių (nuo 7 kg iki < 14 kg)
	50 mg kas 12 h
	0.508 (0.252)
	9.14 (4.20)

	Nuo 12 mėnesių iki mažiau kaip 24 mėnesių (nuo 7 kg iki < 14 kg)
	50 mg kas 12 h
	0,440 (0,212)
	9,05 (3,05)

	Nuo 12 mėnesių iki mažiau kaip 24 mėnesių (nuo ≥ 14 kg iki < 25 kg)
	75 mg kas 12 h
	0,451 (0,125)
	9,60 (1,80)

	2-5 metų pacientai (< 14 kg)
	50 mg kas 12 h
	0,577 (0,317)
	10,50 (4,26)

	22-5 metų pacientai (nuo ≥ 14 kg iki < 25 kg)
	75 mg kas 12 h
	0,629 (0,296)
	11,30 (3,82)

	6-11 metų pacientai§ (nuo ≥ 14 kg iki < 25 kg)
	75 mg kas 12 h
	0,641 (0,329)
	10,76 (4,47)

	6-11 metų pacientai§ (≥ 25 kg)
	150 mg kas 12 h
	0,958 (0,546)
	15,30 (7,34)

	12-17 metų pacientai
	150 mg kas 12 h
	0,564 (0,242)
	9,24 (3,42)

	Suaugusieji (≥ 18 metų)
	150 mg kas12 h
	0,701 (0,317)
	10,70 (4,10)



⁎ Pacientai nuo 1 mėnesio iki mažiau kaip 6 mėnesių buvo ≥ 37 savaičių gestacinio amžiaus. 
† Ekspozicijos nuo 1 mėnesio iki mažiau kaip 4 mėnesių pacientams yra prognozinės, pagrįstos fiziologija paremtu   
   FK modeliu paremtais imitavimais, įtraukiant šios amžiaus grupės duomenis. 
‡ Vertės, remiantis vieno paciento duomenimis; standartinis nuokrypis nenustatytas. 
§ Ekspozicijos 6-11 metų pacientams yra prognozinės, pagrįstos populiacijos FK modeliu paremtais imitavimais,  
   naudojant gautus šios amžiaus grupės duomenis.

5.3	Ikiklinikinių saugumo tyrimų duomenys

Įprastų farmakologinio saugumo, kartotinių dozių toksiškumo, genotoksiškumo ir galimo kancerogeniškumo ikiklinikinių tyrimų duomenys specifinio pavojaus žmogui nerodo. 

Nėštumas ir vaisingumas 
Ivakaftoras buvo susijęs su nežymiu sėklinių pūslelių svorio sumažėjimu, bendro vaisingumo rodiklio ir vaikingumo skaičiaus sumažėjimu patelėms, kurios poravosi su gydomais patinais, taip pat su reikšmingu geltonkūnio ir implantacijos vietų skaičiaus sumažėjimu, su tolesniu vidutinio vados dydžio ir vidutinio gyvybingų embrionų kiekio vienai vadai sumažėjimu gydytoms patelėms. Tiriant vaisingumą, duodant dozes, nesukeliančias nepageidaujamo poveikio (angl. no observed adverse effect level, NOAEL), ekspozicijos lygis maždaug 4 kartus viršija sisteminę ivakaftoro ir jo metabolitų ekspoziciją suaugusiems žmonėms vartojant vien ivakaftoro maksimalią žmogui rekomenduojamą dozę. 
Vaikingoms žiurkių ir triušių patelėms nustatytas ivakaftoro perdavimas per placentą. 

Perinatalinis ir postnatalinis vystymasis 

Ivakaftoras sumažino išgyvenamumo ir laktacijos rodiklius ir sumažino jauniklių kūno svorį. Tiriant palikuonių gyvybingumą ir augimą duodant NOAEL, ekspozicijos lygis maždaug 3 kartus viršija sisteminę ivakaftoro ir jo metabolitų ekspoziciją suaugusiems žmonėms vartojant ivakaftoro monoterapijai maksimalią žmogui rekomenduojamą dozę.

Tyrimai su gyvūnų jaunikliais

Žiurkių jaunikliams nuo 7 iki 35 paros po jų atsivedimo, kai ivakaftoro ekspozicija 0,22 karto viršijo maksimalią rekomenduojamą žmogui dozę, remiantis sistemine ivakaftoro ir jo metabolitų ekspozicija, vartojant ivakaftoro monoterapiją, nustatyti kataraktos atvejai. Šio pokyčio neaptikta žiurkių patelių, kurios buvo gydomos ivakaftoru nuo 7 iki 17 vaikingumo paros, vaisiams, žiurkių jaunikliams, į kurių organizmą ivakaftoro pateko per patelės pieną iki 20 paros po atsivedimo, 7 savaičių amžiaus žiurkėms arba 3,5-5 mėnesių amžiaus šunims, kurie buvo gydomi ivakaftoru. Galima šių duomenų reikšmė žmonėms nežinoma.


6.	FARMACINĖ INFORMACIJA

6.1	Pagalbinių medžiagų sąrašas

Tabletės branduolys
Mikrokristalinė celiuliozė (E460(i))
Laktozė monohidratas
Povidonas
Poloksameras
Kroskarmeliozės natrio druska (E468)
Natrio laurilsulfatas 
Bevandenis koloidinis silicio dioksidas (E551)
Magnio stearatas

Tabletės plėvelė
Polivinilo alkoholis dalinai hidrolizuotas (E1203)
Kalcio karbonatas (E170)
Makrogolis (E1521)
Talkas (E553b)
Indigokarminas (E132)

6.2	Nesuderinamumas

Duomenys nebūtini. 

6.3	Tinkamumo laikas

2 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys 

PVC/PCTFE/PVC/Alu lizdinių plokštelė pakuotė, kurioje yra 28 arba 56 plėvele dengtos tabletės.

PVC/PCTFE/PVC/Alu perforuotų dalomųjų lizdinių plokštelių pakuotė, kurioje yra 28x1 arba 56x1 plėvele dengtos tabletės.

Gali būti tiekiamos ne visų dydžių pakuotės,

6.6	Specialūs reikalavimai atliekoms tvarkyti 

Nesuvartotą vaistinį preparatą ar atliekas reikia tvarkyti laikantis vietinių reikalavimų. 


7.	REGISTRUOTOJAS

Teva B.V
Swensweg 5
2031 GA Haarlem
Nyderlandai
 

8.	REGISTRACIJOS PAŽYMĖJIMO NUMERIS (-IAI) 

	Lizdinė plokštelė
LT/1/26/6079/001 – N28
LT/1/26/6079/002 – N56
	Dalomoji lizdinė plokštelė
LT/1/26/6079/003 – N28x1
LT/1/26/6079/004 – N56x1




9.	REGISTRAVIMO / PERREGISTRAVIMO DATA

Registravimo data 2026 m. liepos 17 d.


10.	TEKSTO PERŽIŪROS DATA

2026 m. liepos 17 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.



































II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Actavis International Ltd 
4 Sqaq tal-Gidi off Valletta Road
Luqa LQA 6000
Malta

arba

Balkanpharma Dupnitsa AD 
Samokovsko Shosse 3
2600 Dupnitsa
Bulgarija

arba

Merckle GmbH
Ludwig-Merckle-Strasse 3
89143 Blaubeuren
Vokietija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.


























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Ivacaftor Teva 150 mg plėvele dengtos tabletės
ivacaftorum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje plėvele dengtoje tabletėje yra 150 mg ivakaftoro.


3.	PAGALBINIŲ MEDŽIAGŲ SĄRAŠAS

Sudėtyje yra laktozės.


4.	FARMACINĖ FORMA IR KIEKIS PAKUOTĖJE

28 tabletės
28x1tabletė
56 tabletės
56x1 tabletė


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Vartoti kartu su maistu, kuriame yra riebalų. 
Negalima tablečių laužyti, kramtyti ar ištirpinti.

<QR kodas> + URL


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP 


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

Teva B.V
Swensweg 5
2031 GA Haarlem
Nyderlandai


12.	REGISTRACIJOS PAŽYMĖJIMO NUMERIS (-IAI) 

LT/1/26/6079/001 – N28
LT/1/26/6079/003 – N28x1
LT/1/26/6079/002 – N56
LT/1/26/6079/004 – N56x1


13.	SERIJOS NUMERIS 

Lot


14.	PARDAVIMO (IŠDAVIMO) TVARKA

Receptinis vaistas


15.	VARTOJIMO INSTRUKCIJA


16.	INFORMACIJA BRAILIO RAŠTU

Ivacaftor Teva 


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris} 
SN {numeris} 
NN {numeris}



MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Ivacaftor Teva 150 mg plėvele dengtos tabletės
ivacaftorum


2.	REGISTRUOTOJO PAVADINIMAS

Teva B.V


3.	TINKAMUMO LAIKAS

EXP


4.	SERIJOS NUMERIS

Lot


5.	KITA
























B. PAKUOTĖS LAPELIS

Pakuotės lapelis: informacija pacientui

Ivacaftor Teva 150 mg plėvele dengtos tabletės 
ivakaftoras

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti. 
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Ivacaftor Teva ir kam jis vartojamas 
2.	Kas žinotina prieš vartojant Ivacaftor Teva
3.	Kaip vartoti Ivacaftor Teva 
4.	Galimas šalutinis poveikis 
5.	Kaip laikyti Ivacaftor Teva 
6.	Pakuotės turinys ir kita informacija

1.	Kas yra Ivacaftor Teva  ir kam jis vartojamas

Ivacaftor Teva sudėtyje yra veikliosios medžiagos ivakaftoro. Ivakaftoras veikia cistinės fibrozės membranų laidumą reguliuojančio baltymo (CFTR) lygyje, t. y., baltymo, kuris ląstelių paviršiuje sudaro kanalą, kuriuo tokios dalelės kaip chloridas pernešamos į ląsteles ir iš jų. Dėl CFTR gene (žr. toliau) esančių mutacijų sergantiesiems cistine fibroze (CF) chloridų pernaša sutrikdoma. Ivakaftoras padeda tam tikriems nenormaliems CFTR baltymams dažniau atsiverti ir pagerinti chloridų pernašą į ląsteles ir iš jų.

Ivacaftor Teva tabletės skirtos:
· Monoterapijai 6 metų ir vyresnių pacientų, sveriančių 25 kg arba daugiau, sergančių cistine fibroze (CF), kuriems nustatyta viena iš šių cistinės fibrozės membranų laidumą reguliuojančio baltymo geno R117H CFTR mutacija arba viena iš vartų mechanizmo CFTR gene mutacijų: G551D, G1244E, G1349D, G178R, G551S, S1251N, S1255P, S549N arba S549R, gydymui.


2.	Kas žinotina prieš vartojant Ivacaftor Teva

Ivacaftor Teva vartoti draudžiama:
-	jeigu yra alergija ivakaftorui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Ivacaftor Teva.

· Pasitarkite su gydytoju, jei yra arba anksčiau buvo kepenų funkcijos sutrikimų. Gydytojas gali pakoreguoti Jūsų dozę. 

· Kai kuriems Ivacaftor Teva (vieną arba derinyje su tezakaftoru / ivakaftoru arba ivakaftoru / tezakaftoru /eleksakaftoru) vartojantiems žmonėms nustatytas padidėjęs kepenų fermentų aktyvumas kraujyje. Iš karto pasakykite gydytojui, jeigu Jums pasireiškė bent vienas iš toliau išvardytų simptomų, kurie gali rodyti kepenų sutrikimus: 
· skausmas arba diskomfortas viršutinėje dešinėje pilvo srityje; 
· pageltusi oda arba akių baltymai; 
· apetito sumažėjimas 
· pykinimas arba vėmimas; 
· tamsus šlapimas. 

· Prieš pradedant gydymą ir gydymo metu, ypač pirmaisiais metais, ir ypač tuomet, jeigu anksčiau Jūsų kraujo tyrimai rodė didelį kepenų fermentų kiekį, gydytojas atliks tam tikrus kraujo tyrimus kepenų funkcijai patikrinti. 

· Ivacaftor Teva, dažniausiai derinant su tezakaftoru / ivakaftoru arba ivakaftoru / tezakaftoru / eleksakaftoru, vartojimo laikotarpiu pacientams nustatyta depresija (įskaitant mintis apie savižudybę arba mėginimus nusižudyti), paprastai pasireiškianti per tris pirmuosius gydymo mėnesius. Nedelsdami kreipkitės į gydytoją, jeigu Jums (arba kitam šį vaistą vartojančiam asmeniui) pasireiškia bet kuris iš šių simptomų, kurie gali būti depresijos požymiai: prislėgta arba pakitusi nuotaika, nerimas, emocinio diskomforto (nepasitenkinimo, nemalonumo) pojūtis arba mintys apie žalojimąsi ar žudymąsi. 

· Pasitarkite su gydytoju, jeigu Jums yra arba anksčiau buvo inkstų funkcijos sutrikimų. 

· Jeigu jums nustatytose dvi I klasės mutacijas (mutacijas, kurios negamina CFTR baltymo), Ivacaftor Teva vartoti negalima, nes tikėtina, kad Jūsų organizmas į šį vaistą nereaguos. 

· Vartoti Ivacaftor Teva nerekomenduojama, jeigu Jums buvo atlikta organų transplantacija. 

· Pasitarkite su gydytoju, jeigu vartojate hormoninių kontraceptikų, pvz., esate moteris, vartojanti kontraceptines tabletes. Tai gali reikšti didesnę tikimybę, kad Jums vartojant Ivacaftor Teva su ivakaftoro / tezakaftoro / eleksakaftoro deriniu atsiras išbėrimas. 

· Kai kuriems Ivacaftor Teva (vienu arba derinyje su tezakaftoru / ivakaftoru arba ivakaftoru / tezakaftoru / eleksakaftoru) gydomiems vaikams ir paaugliams nustatytas akies lęšiuko pakitimas (katarakta) be jokio poveikio regėjimui. Prieš pradedant gydymą ivakaftoru ir gydymo metu gydytojas gali atlikti tam tikrus akių tyrimus. 

· Vartoti Ivacaftor Teva reikia tik tada, jeigu Jums nustatyta viena iš CFTR geno mutacijų, nurodytų 1 skyriuje („Kas yra Ivacaftor Teva ir kam jis vartojamas“). 

Vaikams ir paaugliams
Šio vaisto negalima duoti jaunesniems kaip 1 mėnesio vaikams, nes nežinoma, ar ivakaftoras yra saugus ir veiksmingas šiems vaikams. 

Šio vaisto negalima duoti derinyje su tezakaftoru / ivakaftoru jaunesniems kaip 6 metų vaikams arba derinyje su ivakaftoru / tezakaftoru / eleksakaftoru jaunesniems kaip 2 metų vaikams, nes nežinoma, ar jiems šie vaistai yra saugūs ir veiksmingi.

Kiti vaistai ir Ivacaftor Teva
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Kai kurie vaistai gali įtakoti Ivacaftor Teva poveikį arba padidinti šalutinio poveikio tikimybę. Ypač svarbu pasakyti gydytojui, jeigu vartojate bet kurį iš toliau nurodytų vaistų. Gydytojas gali nuspręsti koreguoti dozę arba Jus papildomai tirti. 
· Priešgrybelinių vaistų (vartojamų grybelinėms infekcijoms gydyti). Tarp jų yra flukonazolas, itrakonazolas, ketokonazolas, pozakonazolas ir vorikonazolas. 
· Antibiotikų (vartojamų bakterinėms infekcijoms gydyti). Tarp jų yra klaritromicinas, eritromicinas, rifabutinas, rifampicinas ir telitromicinas. 
· Vaistų nuo epilepsijos (vartojamų epilepsijos priepuoliams arba traukuliams gydyti). Tarp jų yra karbamazepinas, fenobarbitalis ir fenitoinas. 
· Žolinių preparatų. Tarp jų yra jonažolių (Hypericum perforatum) preparatai. 
· Imunitetą slopinančių preparatų (vartojamų po organo transplantacijos). Tarp jų yra ciklosporinas, everolimuzas, sirolimuzas ir takrolimuzas. 
· Širdį veikiančių glikozidų (vartojamų kai kurioms širdies būklėms gydyti). Tarp jų yra digoksinas. 
· Antikoaguliantų (vartojamų kraujo krešulių susidarymui išvengti). Tarp jų yra varfarinas. 
· Vaistų nuo cukrinio diabeto. Tarp jų yra glimepiridas ir glipizidas. 
· Vaistų, kurie mažina kraujospūdį. Tarp jų yra verapamilis. 

Ivacaftor Teva vartojimas su maistu ir gėrimais
Gydymo metu venkite maisto ir gėrimų, kurių sudėtyje yra greipfrutų, nes jie gali sustiprinti Ivacaftor Teva šalutinį poveikį, padidindami ivakaftoro kiekį Jūsų organizme.

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. Jei įmanoma, nėštumo metu Ivacaftor Teva geriau nevartoti. Gydytojas padės Jums nuspręsti, kas geriausiai tinka Jums ir Jūsų vaikui. 

Ivakaftoro išsiskiria į juo gydomų moterų pieną. Jeigu planuojate žindyti, tai prieš vartodama Ivacaftor Teva pasitarkite su gydytoju. Gydytojas nuspręs, ar rekomenduoti Jums nutraukti žindymą, ar nutraukti gydymą ivakaftoru. Gydytojas atsižvelgs į žindymo naudą kūdikiui ir gydymo naudą Jums.

Vairavimas ir mechanizmų valdymas
Ivacaftor Teva gali sukelti galvos svaigimą. Jeigu Jums svaigsta galva, nevairuokite, nevažiuokite dviračiu ir nevaldykite mechanizmų.

Ivacaftor Teva sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 
Ivacaftor Teva dozėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Ivacaftor Teva

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Gydytojas nuspręs, kuris vaistas ir dozė Jums tinka. 
Ivacaftor Teva dozavimo rekomendacijos pateikiamos 1 lentelėje. 

1 lentelė. Dozavimo rekomendacijos

	Amžius / svoris
	Rytinė dozė
	Vakarinė dozė

	Ivacaftor Teva monoterapija 

	6 metų ir vyresni, ≥ 25 kg 
	Viena ivakaftoro 150 mg tabletė
	Viena ivakaftoro 150 mg tabletė



Rytines ir vakarines dozes gerkite su maždaug 12 valandų pertrauka kartu su maistu, turinčiu riebalų.

Privalote toliau vartoti visus kitus savo vaistus, nebent gydytojas nurodė nutraukti kurio nors vaisto vartojimą. 

Jeigu Jums yra vidutinio sunkumo ar sunkių kepenų funkcijos sutrikimų, gydytojui gali reikėti sumažinti Jūsų vartojamų tablečių dozę, nes Jūsų kepenys nepašalins šio vaisto taip greitai, kaip žmonėms, kurių kepenų funkcija yra normali. 

Šis vaistas skirtas vartoti per burną. 

Nurykite visą tabletę. Negalima tablečių laužyti, kramtyti ar ištirpinti. Ivacaftor Teva tabletes vartokite su maistu, kuriame yra riebalų. 

Riebalų yra valgiuose ar užkandžiuose, paruoštuose su sviestu ar aliejumi, taip pat tuose, kuriuose yra kiaušinių. Kitas riebalų turintis maistas: 
· sūris, nenugriebtas pienas, nenugriebto pieno produktai, jogurtas, šokoladas; 
· mėsa, riebi žuvis; 
· avokadai, humusas, sojų pagrindo produktai (tofu); 
· riešutai, riebalų turintys maistiniai batonėliai ar gėrimai. 

Ką daryti pavartojus per didelę Ivacaftor Teva dozę?
Gali pasireikšti šalutinis poveikis, įskaitant išvardytą toliau esančiame 4 skyriuje. Tokiu atveju pasitarkite su gydytoju arba vaistininku. Jei įmanoma, su savimi turėkite vaistą ir šį lapelį.

Pamiršus pavartoti Ivacaftor Teva 
Išgerkite praleistą dozę, jeigu ją turėjote išgerti prieš mažiau kaip 6 valandas. Jeigu praėjo daugiau laiko, vartokite kitą dozę pagal įprastą grafiką. Negalima vartoti dvigubos dozės norint kompensuoti praleistą dozę. 

Nustojus vartoti Ivacaftor Teva
Vartokite Ivacaftor Teva tiek laiko, kiek rekomenduoja gydytojas. Negalima nutraukti vartojimo tol, kol gydytojas nenurodys. Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Sunkus šalutinis poveikis 
Pilvo skausmas ir padidėjęs kepenų fermentų aktyvumas kraujyje. 

Galimi kepenų funkcijos sutrikimų požymiai 
Cistine fibroze sergantiems pacientams dažnai padidėja kepenų fermentų kiekis kraujyje, taip pat nustatyta pacientams, vartojantiems Ivacaftor Teva vieną arba derinyje su tezakaftoru / ivakaftoru arba ivakaftoru / tezakaftoru / eleksakaftoru. 

Pacientams, vartojantiems Ivacaftor Teva derinyje su ivakaftoru / tezakaftoru / eleksakaftoru, nustatytas kepenų pažeidimas ir blogėjanti kepenų funkcija žmonėms, sergantiems sunkia kepenų liga. Kepenų funkcijos pablogėjimas gali būti sunkus ir gali prireikti transplantacijos. 

Toliau išvardyti galimi kepenų funkcijos sutrikimų požymiai: 
· skausmas arba diskomfortas (nemalonus pojūtis) viršutinėje dešinėje pilvo srityje; 
· pageltusi oda arba akių baltymai; 
· apetito stoka; 
· pykinimas arba vėmimas; 
· tamsus šlapimas. 

Depresija 
Tarp depresijos požymių gali būti prislėgta arba pakitusi nuotaika, nerimas, emocinio diskomforto pojūtis. 

Jeigu Jums yra bet kuris iš šių simptomų, nedelsdami kreipkitės į gydytoją. 

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· viršutinių kvėpavimo takų infekcija (bendras peršalimas), įskaitant gerklės skausmą ir nosies užgulimą; 
· galvos skausmas; 
· svaigulys; 
· viduriavimas; 
· skausmas skrandžio plote, pilvo skausmas; 
· pasikeitęs bakterijų gleivėse tipas;
· padidėjęskepenų fermentų aktyvumas (kepenų funkcijos sutrikimo požymiai);
· išbėrimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· nosies varvėjimas;
· ausų skausmas, ausų diskomfortas;
· spengimas ausyse;
· paraudimas ausies viduje;
· vidinės ausies sutrikimas (svaigulys, galvos sukimasis);
· sinusų (ančių) sutrikimai (sinusų užburkimas);
· gerklės paraudimas;
· krūties auglys;
· šleikštulys (pykinimas);
· gripas;
· mažas cukraus kiekis kraujyje (hipoglikemija);
· sutrikęs kvėpavimas (dusulys arba pasunkėjęs kvėpavimas);
· pilvo pūtimas(dujų kaupimasis);
· spuogai (aknė);
· niežinti oda; 
· padidėjęs kreatinfosfokinazės aktyvumas (raumenų irimo požymis), kurį rodo kraujo tyrimų rezultatai.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· užgultos ausys;
· krūties uždegimas;
· krūties padidėjimas vyrams;
· spenelių pokyčiai arba skausmas;
· švokštimas;
· padidėjęs kraujospūdis.

Dažnis nežinomas (negali būti apskaičiuotas pagal turimus duomenis)
· kepenų pažeidimas (kepenų pažaida);
· padidėjusi bendrojo bilirubino koncentracija (kepenų funkciją rodantis kraujo tyrimas).

Papildomas šalutinis poveikis vaikams ir paaugliams
Vaikams ir paaugliams nustatytas šalutinis poveikis yra panašus į poveikį, nustatytą suaugusiesiems. Tačiau padidėjęs kepenų fermentų aktyvumas kraujyje dažniau nustatytas jaunesnio amžiaus vaikams.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Ivacaftor Teva

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Ivacaftor Teva sudėtis 
-	Veiklioji medžiaga yra ivakaftoras. Kiekvienoje plėvele dengtoje tabletėje yra 150 mg ivakaftoro.
-	Pagalbinės medžiagos yra:
· tabletės branduolys: mikrokristalinė celiuliozė (E460(i)), laktozė monohidratas, povidonas, poloksameras, kroskarmeliozės natrio druska (E468), natrio laurilsulfatas, bevandenis koloidinis silicio dioksidas (E551), magnio stearatas;
· tabletės plėvelė: polivinilo alkoholis dalinai hidrolizuotas (E1203), kalcio karbonatas (E170), makrogolis (E1521), talkas, indigokarminas (E132).

Ivacaftor Teva išvaizda ir kiekis pakuotėje
Mėlynos, ovalo formos, plėvele dengtos tabletės (16,7 mm x 8,5 mm dydžio), kurių vienoje pusėje įspausta „TV“, o kitoje „L15“.

Ivacaftor Teva tiekiamas lizdinėse plokštelėse, kuriose yra 28 arba 56 plėvele dengtos tabletės.

Ivacaftor Teva tiekiamas perforuotose dalomosiose lizdinėse plokštelėse, kuriose yra 28x1 arba 56x1 plėvele dengtos tabletės.

Gali būti tiekiamos ne visų dydžių pakuotės.

Registruotojas ir gamintojas

Teva B.V
Swensweg 5
2031 GA Haarlem
Nyderlandai

Gamintojas

Actavis International Ltd 
4 Sqaq tal-Gidi off Valletta Road 
Luqa LQA 6000
Malta

arba

Balkanpharma Dupnitsa AD 
Samokovsko Shosse 3
2600 Dupnitsa 
Bulgarija

arba

Merckle GmbH
Ludwig-Merckle-Strasse 3 
89143 Blaubeuren
Vokietija



Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB Teva Baltics
Molėtų pl. 5 
LT-08409 Vilnius 
Tel.: +370 5 266 02 03

Šis vaistas Europos ekonominės erdvės valstybėse narėse registruotas tokiais pavadinimais:
	Austrija
	Ivacaftor ratiopharm 150 mg Filmtabletten

	Belgija
	Ivacaftor Teva 150 mg filmomhulde tabletten/comprimés pelliculés/Filmtabletten

	Čekija
	Ivakaftor Teva

	Vokietija
	Ivacaftor-ratiopharm 150 mg Filmtabletten

	Danija
	Ivacaftor Teva

	Estija
	Ivacaftor Teva

	Ispanija
	Ivacaftor Teva 150 mg comprimidos recubiertos con película EFG

	Kroatija
	Ivakaftor Teva 150 mg filmom obložene tablete

	Vengrija
	Ivacaftor Teva 150 mg filmtabletta

	Airija
	Ivacaftor Teva 150 mg Film-coated Tablets

	Latvija
	Ivacaftor Teva 150 mg apvalkotās tabletes

	Liuksemburgas
	Ivacaftor Teva 150 mg comprimés pelliculés

	Nyderlandai
	Ivacaftor Teva 150 mg, filmomhulde tabletten

	Lenkija
	Ivacaftorum Teva

	Portugalija
	Ivacaftor Teva

	Rumunija
	Ivacaftor Teva 150 mg comprimate filmate

	Švedija

Kiti informacijos šaltiniai

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.



